Ɛyɛ Wo Dɛ Sɛ Yehowa Ani Wɔ Wo So? | Adesua\n“Yehowa aniwa wɔ baabiara; ɛhwɛ abɔnefo ne apapafo nyinaa.”—MMEB. 15:3.\nNSƐNTITIRIW A ƐSƐ SƐ WOKAE\nAdɛn nti na Yehowa ani wɔ wo so?\nƆkwan bɛn na Yehowa fa so bɔ wo kɔkɔ, ɔteɛ wo so, na ɔkyerɛ wo kwan?\nAdɛn nti na ɛtɔ da bi a Yehowa mfa ne ho nnye yɛn haw mu?\n1, 2. Yehowa ani wɔ yɛn so, nanso ɛnte sɛ afiri a wɔde hwɛ nea nnipa reyɛ. Adɛn ntia?\nSƐ WOKƆ aman pii so a, aban no de mfiri asisi mmeae horow a wɔde hwɛ nea ɛrekɔ so. Ɛma wohu kar a ɛredi akɔneaba ne akwanhyia a esisi. Sɛ drɔbani bi de kar bɔ obi na oguan a, mfiri no bɛboa polisifo ma wakyere no. Mfiri yi nti, ɛyɛ den sɛ obi bɛyɛ bɔne na wafa ne ho adi.\n2 Bible ka sɛ Yehowa ani “wɔ baabiara.’ (Mmeb. 15:3) Ɛnde, eyi kyerɛ sɛ Yehowa te soro a nea ɔyɛ ara ne sɛ ɔde n’ani di yɛn akyi hwɛ nea yɛreyɛ biara anaa? Ɔde n’ani to rehwɛ yɛn sɛ yebebu ne mmara so na watwe yɛn aso anaa? (Yer. 16:17; Heb. 4:13) Ɛnte saa koraa! Mmom Yehowa ani wɔ yɛn so efisɛ ɔdɔ yɛn mu biara na ɔpɛ sɛ esi yɛn yiye.—1 Pet. 3:12.\n3. Nneɛma anum bɛn na yɛrebesusuw ho?\n3 Dɛn na ɛbɛma yɛahu sɛ ɔdɔ nti na Onyankopɔn ani wɔ yɛn so? Momma yɛnhwɛ nneɛma anum a ɛma yetumi ka sɛ ɔdɔ nti na Onyankopɔn ani wɔ yɛn so. (1) Ohu sɛ yɛretɔ kɔ bɔne so a ɔbɔ yɛn kɔkɔ. (2) Sɛ yetu anammɔn bɔne bi a, ɔteɛ yɛn so. (3) Ɔde Bible mu afotusɛm kyerɛ yɛn kwan. (4) Yɛkɔ ahohia mu a, ɔboa yɛn. (5) Ohu adepa wɔ yɛn ho a, ohyira yɛn.\nONYANKOPƆN BƆ YƐN KƆKƆ\n4. Adɛn nti na Yehowa bɔɔ Kain kɔkɔ sɛ ‘bɔne butuw n’abobow ano’?\n4 Nea edi kan no, momma yɛnhwɛ ɔkwan a Onyankopɔn fa so bɔ yɛn kɔkɔ bere a wahu sɛ yɛretɔ kɔ bɔne so no. (1 Be. 28:9) Momma yɛmfa Kain asɛm no nyɛ nhwɛso. Bere a Yehowa poo Kain afɔre no, ne “bo fuwii denneennen.” (Monkenkan Genesis 4:3-7.) Yehowa huu saa no, ɔbɔɔ Kain kɔkɔ sɛ ‘ɔnsakra nyɛ papa’ anyɛ saa a ‘bɔne butuw n’abobow ano’ retwɛn no. Onyankopɔn bisaa no sɛ: “Adɛn na wunni no so?” Na Onyankopɔn pɛ sɛ Kain tie no na ‘n’anim ba nyam.’ Sɛ Kain tiee Onyankopɔn a, anka obenya n’anim dom.\n5. Ɔkwan bɛn na Yehowa fa so bɔ yɛn kɔkɔ?\n5 Ɛnnɛ nso ɛ? Yehowa ani hu nea ɛwɔ yɛn komam tɔnn. Yɛn adwene ne yɛn nsusuwii nyinaa onim; yɛrentumi mfa nsie no. Onyankopɔn yɛ agya a ɔdɔ yɛn na ɔpɛ sɛ yɛyɛ nea ɛteɛ bere nyinaa, nanso ɔnhyɛ yɛn. Sɛ ohu sɛ yɛretɔ kɔ bɔne so a, ɔbɔ yɛn kɔkɔ. Ɔkwan bɛn so? Da biara a yɛbɛkan Bible anaa asafo nhoma anaa yɛbɛkɔ asafo nhyiam no, yenya asɛm bi a ɛboa yɛn ma yɛkwati nsusuwii bɔne. Woakenkan biribi anaa woate afotusɛm bi a ɛboaa wo ma wudii ɔhaw bi so? Eyi nyinaa yɛ kɔkɔbɔ a efi Yehowa hɔ, na ɔde ma yɛn ne bere mu.\n6, 7. (a) Adanse bɛn na ɛwɔ hɔ a ɛkyerɛ sɛ Yehowa dwen ne somfo biara ho? (b) Wobɛyɛ dɛn anya Yehowa kɔkɔbɔ so mfaso?\n6 Kɔkɔbɔ a Yehowa de ma yɛn yi nyinaa yɛ adanse a ɛkyerɛ pefee sɛ ɔdɔ yɛn na n’ani ku yɛn mu biara ho. Ɛyɛ nokware, wɔankyerɛw Bible no amma wo nkutoo; ɛwɔ hɔ fi teteete. Saa ara na Onyankopɔn ahyehyɛde no yɛ nhoma ma nnipa mpempem pii; wɔnyɛ mma wo nko ara. Bio nso sɛ yɛkɔ Kristofo nhyiam a, wotu asafo mũ no nyinaa fo. Nanso eyi nyinaa mu no, yebetumi aka sɛ Yehowa ani wɔ wo so na ɔtwe w’adwene si n’Asɛm so de siesie wo. Eyi nyinaa kyerɛ sɛ Yehowa dwen wo ho.\nYɛde Bible tete yɛn ahonim a, ɛbɛboa yɛn ma yɛakwati asiane ahorow (Hwɛ nkyekyɛm 6, 7)\n77 Yɛbɛyɛ dɛn anya Onyankopɔn kɔkɔbɔ so mfaso? Nea edi kan, ɛsɛ sɛ yehu sɛ odwen yɛn ho. Afei ɛsɛ sɛ yegye n’Asɛm tom na yɛde yɛ adwuma. Enti sɛ yɛwɔ nsusuwii bi a Onyankopɔn ani nnye ho a, ɛsɛ sɛ yetu ase ntɛm. (Monkenkan Yesaia 55:6, 7.) Sɛ Yehowa tu yɛn fo na yetie a, yɛbɛkwati ɔhaw pii. Ɛnde, sɛ yedi mfomso bi nso ɛ? Mmoa bɛn na yɛn soro Agya no wɔ ma yɛn?\n8, 9. Sɛ obi tu yɛn fo a, adɛn nti na yebetumi aka sɛ ɛyɛ adanse a ɛkyerɛ sɛ Yehowa dwen yɛn ho na n’ani wɔ yɛn so? Ma nhwɛso.\n8 Sɛ yedi mfomso na Yehowa teɛ yɛn so a, ɛkyerɛ sɛ odwen yɛn ho. (Monkenkan Hebrifo 12:5, 6.) Ɛwom, sɛ wɔteɛ obi so a, ɛnyɛ no dɛ. (Heb. 12:11) Nanso sɛ obi teɛ yɛn so a, ɛsɛ sɛ yehu adwene a onii no de reyɛ saa. Ɛnyɛ adwene no ne sɛ obegu yɛn anim ase anaa ɔbɛhyɛ yɛn aniwu, na mmom ɔpɛ sɛ yɛkwati biribi a ebetumi asɛe yɛne Yehowa ntam. Enti ɔtɔ ne bo ase de Bible boa yɛn ma yɛsesa yɛn akwan yɛ nea Onyankopɔn pɛ. Ɛsɛ sɛ yɛkae sɛ Yehowa hɔ na afotu no fi, na yɛn asɛm hia no sen obi foforo biara.\n9 Sɛnea Yehowa dwen yɛn ho no, saa ara na yɛn nuanom a wotu yɛn fo no nso dwen yɛn ho. Nhwɛso bi ni: Ansa na onua bi rebegye nokware no, na ɔtaa hwɛ aguamansɛm, nea wɔfrɛ no ponografi anaa pono no. Ɔbɔɔ mmɔden dii subammɔne no so, nanso ɛwom ara a na ɛyɛ no sɛ ɔnkɔhwɛ. Bere a ɔtɔɔ fon foforo no, na akɔyɛ sɛ gya a wasan aka asɔ ano. (Yak. 1:14, 15) Ofii ase hwɛɛ pono wɔ Intanɛt so bio. Da bi na ɔredi nkurɔfo adanse wɔ tɛlɛfon so. Ogu so no, ɔde ne fon maa ɔpanyin bi sɛ ɔnhwehwɛ address bi wɔ so. Bere a ɔpanyin no remiamia fon no so no, nneɛma a ohui daa no adi sɛ onua no de hwɛ pono. Ntɛm ara ɔpanyin no tuu no fo ma ohuu asiane a ɛwom. Onua no brɛɛ ne ho ase gyee nteɛso toom, na akyiri yi koraa otumi dii saa mmerɛwyɛ no so. Eyi kyerɛ sɛ yɛn soro Agya no hu bɔne a ahintaw na ɔteɛ yɛn so ansa na nneɛma agye nsam. Momma yɛnna Yehowa ase sɛ odwen yɛn ho saa.\nSƐNEA BIBLE MU AFOTUSƐM BOA YƐN\n10, 11. (a) Dɛn na ɛbɛkyerɛ sɛ ‘yɛahu Onyankopɔn yɛn akwan nyinaa mu’? (b) Ɔkwan bɛn so na abusua bi de Yehowa akwankyerɛ yɛɛ adwuma?\n10 Odwontofo no too dwom, na ɔka kyerɛɛ Yehowa sɛ: “W’afotu na wode bɛkyerɛ me kwan.” (Dw. 73:24) Sɛ yehia akwankyerɛ na yɛdan kɔ Onyankopɔn Asɛm so a, ɛkyerɛ sɛ ‘yɛahu no yɛn akwan nyinaa mu.’ Bible ma yehu Yehowa adwene, na yɛde mu afotu yɛ adwuma a, ɛka yɛn bɛn yɛn soro Agya no. Bio, Bible boa yɛn ma yehu sɛnea yɛbɛhwɛ yɛne yɛn mmusua.—Mmeb. 3:6.\n11 Yɛwɔ adanse a ɛkyerɛ sɛ Yehowa kyerɛ ne nkurɔfo kwan. Na onua bi ne ne yere ne ne mma te Philippines mantam baabi a wɔfrɛ hɔ Masbate. Ná wɔte obi asase so yɛ kuadwuma. Na wɔn mma dɔɔso nanso na ɔne ne yere nyinaa yɛ daa akwampaefo. Da bi wonyaa krataa fii asasewura no hɔ sɛ wontu mfi asase no so. Wɔn bɔne ne sɛn? Na obi atwa atoro ato wɔn so sɛ wɔnyɛ anokwafo. Ɛhe na onua yi ne n’abusua bɛfa? Na asɛm no haw no, nanso ɔkae sɛ: “Yehowa bɛkyerɛ. Daa ɔhwɛ yɛn, enti yenim sɛ nea ebesi biara ɔbɛhwɛ yɛn.” Yehowa amma onua no nsa ansi fam. Nna kakra bi akyi no, asasewura no ka kyerɛɛ wɔn sɛ wɔntena wɔn baabi. Dɛn na ɛma ɔsesaa n’adwene? Asasewura no hyɛɛ no nsow sɛ ntwatoso yi nyinaa akyi no, Adansefo yi maa Bible mu afotusɛm kyerɛɛ wɔn kwan; wɔdaa obu adi na wɔne obiara tenaa kama. Suban a abusua yi daa no adi no kaa asasewura no maa ɔsan de asase no bi mpo kaa wɔn ho. (Monkenkan 1 Petro 2:12.) Eyi ma yehu sɛ ampa Yehowa nam n’Asɛm no so boa yɛn wɔ ahohia bere mu.\nADAMFO A ƆBOA YƐN WƆ YƐN AHOHIA MU\n12, 13. Tebea bɛn na ɛbɛma ebinom aka sɛ gyama Onyankopɔn nhu wɔn haw?\n12 Ɛtɔ da bi a na akɔyɛ sɛ ɔhaw bi aba atenaseɛ. Ebia na yare koankorɔ bi abɛsoɛ yɛn, anaa abusuafo resɔre tia yɛn, anaa yɛrehyia ɔtaa bi. Ɛtɔ da mpo a na nsɛmnsɛm bi wɔ yɛne asafo no muni bi ntam, anaa yɛne n’adwene nhyia koraa wɔ biribi ho. Eyi nyinaa betumi ama yɛn ho ahiahia yɛn.\n13 Ebia onua bi bɛka biribi ma ahye wo paa. Anhwɛ a wobɛka wɔ wo tirim sɛ: ‘Onyankopɔn asafo mu paa na eyi rekɔ so?’ Wobɛhwɛ mpo na onua no anya hokwan pii wɔ asafo no mu, na obiara nso bɔ no din pa. Ebia wobɛka sɛ: ‘Dɛn koraa na ɛrekɔ so yi? Enti Yehowa nhu anaa? Da bɛn na ɔbɛkeka ne ho?’—Dw. 13:1, 2; Hab. 1:2, 3.\n14. Dɛn nti na ɛtɔ da a Onyankopɔn mfa ne ho nnye yɛn haw mu?\n14 Yehowa hu nneɛma kɔ akyiri sen yɛn, enti onim nea enti a ɔmfaa ne ho nnyee asɛm no mu. Ebia wobɛka sɛ obi aka asɛm bi atia wo, nanso Onyankopɔn ani so no, ebia ɛnyɛ saa na asɛm no te. Wobɛhwɛ mpo na asɛm no fã kɛse no ara fi wo. Wo deɛ hwɛ, ɛyɛ afotu na na onua no de rema wo anaa? Wunsusuw sɛ anka ɛsɛ sɛ wotɔ wo bo ase susuw ho? Onua Karl Klein suahu betumi aboa yɛn. Onua yi bɛyɛɛ Akwankyerɛ Kuw no muni, na bere a ɔreka ne suahu no, ɔkae sɛ bere bi Onua J. F. Rutherford kaa n’anim. Ɛno akyi Onua Rutherford hyiaa no kyiaa no fɛfɛɛfɛ sɛ: “Karl, ɛte sɛn?” Nanso Onua Klein de ne menem na egyee so. Onua Rutherford hui sɛ Onua Klein afa ne ho abufuw, enti ɔbɔɔ no kɔkɔ sɛ ɔnhwɛ ne ho yiye na wantɔ Ɔbonsam afiri mu. Akyiri yi Onua Klein ankasa kyerɛw sɛ: “Ɛtɔ da a onua bi de afotu bɛma yɛn, na wobɛhwɛ mu no na ɛyɛ asɛm a odi ka. Sɛ ɛba saa na yenya ne ho menasepɔw a, na yɛrekeka kɔ Ɔbonsam afiri ho.” *\n15. Sɛ yɛkɔ ahohia mu a, dɛn na ɛsɛ sɛ ɛtena yɛn adwenem?\n15 Sɛ yɛkɔ ahohia mu a, nea yɛpɛ ara ne sɛ ɔhaw no befi yɛn so ntɛm. Nanso ɛsɛ sɛ yenya abotare. Adɛn ntia? Ma yɛnyɛ mfatoho bi. Fa no sɛ woreka kar na woakodu baabi a kar abɔ apee so, enti wugyina faako. Wunnim bere tenten a wode begyina hɔ. Sɛ woannya abotare na woyɛ w’adwene sɛ wobɛkɔ akɔfa baabi foforo a, anhwɛ a wobɛyera. Ebewie ase no na woasɛe bere pii. Sɛ wunyaa abotare twɛnee a, ebia anka ɛremma saa. Yɛn nso sɛ yehyia ɔhaw bi a, ehia sɛ yenya abotare na yɛfa ɔkwan a Onyankopɔn Asɛm abɔ ato hɔ no so. Ɛno na ɛbɛboa yɛn ma yɛatumi agyina yɛn haw ano.\n16. Sɛ yɛkɔ ahohia mu a, adɛn nti na ebia Yehowa remfa ne ho nnye mu ntɛm?\n16 Yɛkɔ ahohia mu a, ɛnyɛ bere nyinaa na Yehowa de ne ho gye mu. Ebia ɔpɛ sɛ ɛhyɛ yɛn baninha. (Monkenkan 1 Petro 5:6-10.) Eyi nkyerɛ sɛ ɔno na ɔma yɛkɔ ahohia mu. (Yak. 1:13) ‘Yɛn tamfo Bonsam’ na ɔde ɔhaw dodow no ara ba yɛn so. Ɛno mpo no, ebia Onyankopɔn bɛma kwan ma yɛafa saa tebea no mu na ahyɛ yɛn den. Yɛn amanehunu nyinaa Yehowa ani tua, na esiane sɛ ‘odwen yɛn ho’ nti, ɔremma ahohia no ntena yɛn so daa. Ɛnde, sɛ wokɔ ahohia mu a, wuhu sɛ Yehowa dwen wo ho na n’ani wɔ wo so? Wowɔ awerɛhyem sɛ ɔbɛhyɛ wo den ma woagyina mu?—2 Kor. 4:7-9.\n17. Adɛn nti na Yehowa hwehwɛ obiara komam?\n17 Ade titiriw bi paa nti na Onyankopɔn hwehwɛ yɛn koma mu. Ɔmaa ne diyifo Hanani kɔka kyerɛɛ Ɔhene Asa sɛ: “Yehowa de, n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.” (2 Be. 16:9) Ɛwom, Onyankopɔn hui sɛ Asa koma nni mũ, nanso sɛ wokɔ so yɛ adepa a, ‘ɔde n’ahoɔden bedi ama wo.’\n18. Sɛ ɛyɛ wo sɛ obiara nhu wo nnwuma pa a, dɛn na ɛsɛ sɛ wokae wɔ Yehowa ho? (Hwɛ mfonini a ɛwɔ adesua yi mfiase no.)\n18 Onyankopɔn pɛ sɛ ‘yɛhwehwɛ papa,’ ‘yɛdɔ papa,’ na ‘yɛyɛ papa.’ Yɛyɛ saa a, ɔno nso ‘behu yɛn mmɔbɔ.’ (Amos 5:14, 15; 1 Pet. 3:11, 12) Yehowa hu nneɛma pa a treneefo yɛ na ohyira wɔn. (Dw. 34:15) Yɛnhwɛ Hebrifo mmea baanu bi a wogye awoɔ. Na obiako de Sifra na obiako de Pua. Bere a Israelfo wɔ nkoasom mu wɔ Egypt no, Farao hyɛe sɛ, sɛ Israelni bi wo na ɔyɛ ɔbarima a wonkum no. Nanso na mmea baanu yi suro Onyankopɔn sen Farao, enti wɔkoraa mmofra no so. Yehowa huu mmea yi nnwuma pa, enti “akyiri yi ɔma wonyaa mmusua.” (Ex. 1:15-17, 20, 21) Ɛtɔ da a ɛbɛyɛ yɛn sɛ obiara nhu yɛn nnwuma pa, nanso nneɛma pa a yɛyɛ no Yehowa ani tua, na obetua yɛn so ka.—Mat. 6:4, 6; 1 Tim. 5:25; Heb. 6:10.\n19. Ɛyɛɛ dɛn na onuawa bi hui sɛ Yehowa ani mpa nnwuma pa a yɛyɛ so?\n19 Onuawa bi a ofi Hungary a ɔte Austria hui sɛ Onyankopɔn ani tua ne nnwuma pa nyinaa. Da bi onuawa yi nsa kaa address bi sɛ ɔnkɔhwehwɛ Hungaryni bea bi ne no nsua Bible. Onuawa no antwentwɛn ne nan ase koraa na ɔkɔɔ ɔbea no fie, nanso wanto obiara. Ɛtɔ da bi a na wagyaw nhoma wɔ hɔ. Da bi wɔ hɔ nso a, ɔkyerɛw lɛtɛ ne ne tɛlɛfon nɔma de to hɔ. Ɛtɔ da a ɛyɛ no sɛ obi wɔ hɔ nanso obom a obiara nnye so. Ɔkɔɔ hɔ toatoaa so saa afe biako ne fã. Afei da bi a ɔkɔɔ hɔ no, ɔbea bi de serew hyiaa no ka kyerɛɛ no sɛ: “Mesrɛ wo bra mu. Makenkan biribiara a wugyaw wɔ fie ha no, na meretwɛn wo.” Asɛm no ara ne sɛ yare nti, na ɔbea no aka mpa mu, na na ne ho mmae no sɛ ɔne afoforo bɛkasa. Onuawa no ne ɔbea yi fii ase suaa Bible. Anokwa, onuawa no brɛ anyɛ kwa; Onyankopɔn hyiraa so!\n20. Sɛ wuhu sɛ Yehowa ani wɔ wo so a, ɛka wo sɛn?\n20 Yehowa hu wo nnwuma pa, na obetua wo ka. Onyankopɔn ani wɔ wo so, nanso ɛno nkyerɛ sɛ n’ani di w’akyi te sɛ afiri bi a esi baabi rehwɛ nea woreyɛ. Mmom Onyankopɔn dwen wo ho na ɔpɛ sɛ esi wo yiye, enti ka bɛn no.\n^ nky. 14 Onua Klein asetenam nsɛm baa October 1, 1984, Ɔwɛn-Aban (Borɔfo de) mu.


Bible Mu Nsɛm Ɛpo Kɔkɔɔ no Twa - Yehowa Adansefo Intanɛt Dwumadibea\nHWƐ nea ɛrekɔ so! Mose na okura poma a wateɛ ne nsa wɔ Ɛpo Kɔkɔɔ no so no. Wɔn a wogyina asase kesee so wɔ ne nkyɛn ne Israelfo no. Nanso Farao ne ne dɔm no na wɔrewu wɔ ɛpo no mu no. Ma yɛnhwɛ sɛnea ɛbae.\nSɛnea yehui no, Farao ka kyerɛɛ Israelfo no sɛ womfi Misraim bere a Onyankopɔn de ɔhaw a ɛto so 10 no baa Misrifo so no. Israelfo mmarima bɛyɛ 600,000 fii hɔ, a mmea ne mmofra pii ka ho. Na, nnipa afoforo pii a na wɔabenya Yehowa mu gyidi ne Israelfo no kɔe. Wɔde wɔn nguan ne wɔn mpapo ne wɔn anantwi nyinaa kaa ho kɔe.\nAnsa na wɔrefi hɔ no, Israelfo no srɛɛ Misrifo no hɔ ntade ne nneɛma a wɔde sika ne dwetɛ ayɛ. Ná Misrifo no suro, esiane ɔhaw a etwa to a ɛbaa wɔn so no nti. Enti wɔde biribiara a Israelfo bisae no maa wɔn.\nNna kakra bi akyi no Israelfo no beduu Ɛpo Kɔkɔɔ no ho. Wɔhomee wɔ hɔ. Bere tiaa no mu no Farao ne ne nkurɔfo fii ase dii awerɛhow sɛ wɔama Israelfo no kɔ. Wɔkae sɛ: ‘Yɛama yɛn nkoa no kɔ!’\nEnti Farao san sakraa n’adwene. Ntɛm ara na ɔboaboaa nteaseɛnam ne ne dɔm ano. Na ofii ase sɛ ɔde nteaseɛnam atitiriw 600 ne Misrifo nteaseɛnam afoforo nyinaa betiw Israelfo no.\nBere a Israelfo hui sɛ Farao ne ne dɔm di wɔn akyi reba no, ehu kaa wɔn kɛse. Na baabiara nni hɔ a wobeguan akɔ. Na Ɛpo Kɔkɔɔ no wɔ wɔn anim, na na Misrifo no nso fi wɔn akyi. Nanso Yehowa maa omununkum bi baa ne nkurɔfo ne Misrifo no ntam. Enti na Misrifo no nhu Israelfo no na wɔatow ahyɛ wɔn so.\nAfei Yehowa ka kyerɛɛ Mose sɛ ɔnteɛ ne poma no wɔ Ɛpo Kɔkɔɔ no so. Bere a ɔyɛe no, Yehowa maa apuei mframa kɛse bi bɔe. Ɛpo nsu no mu paee, na ɔkwan bɛdaa ntam.\nNa Israelfo no fii ase nantew asase kesee so wɔ ɛpo no mu. Egyee nnɔnhwerew pii na nnipa ɔpepem pii no ne wɔn mmoa atwa ɛpo no. Akyiri yi Misrifo no tumi huu Israelfo no bio. Na wɔn nkoa no rekɔ! Enti wofii ase sɛ wɔretiw wɔn wɔ ɛpo no mu.\nBere a wɔyɛɛ saa no, Onyankopɔn maa wɔn nteaseɛnam no anan tutui. Ehu kaa Misrifo no kɛse na wofii ase teɛteɛɛm sɛ: ‘Yehowa ne yɛn reko ama Israelfo. Momma yenguan mfi ha!’ Nanso na aka akyi dodo.\nƐha na Yehowa ka kyerɛɛ Mose sɛ ɔnteɛ ne poma no wɔ Ɛpo Kɔkɔɔ no so, sɛnea wuhu wɔ mfonini no mu no. Na Mose yɛɛ saa no, nsu no fii ase san bae, na ɛbɛkataa Misrifo ne wɔn nteaseɛnam no so. Ná asraafo dɔm no nyinaa adi Israelfo no akyi kɔ ɛpo no mu. Na Misrifo no biako mpo anka!\nAnigye bɛn ara na Onyankopɔn nkurɔfo nyinaa nyae sɛ wonyaa nkwa! Mmarima no too dwom yii Yehowa ayɛ sɛ: ‘Yehowa adi nkonim kɛse. Watow apɔnkɔ ne ɛsotefo agu po no mu.’ Mose nuabea Miriam faa ne mpintin, na mmea no nyinaa de wɔn mpintin dii n’akyi. Na bere a wɔde ahosɛpɛw sawee no, wɔtoo dwom koro no ara a na mmarima no reto no bi: ‘Yehowa adi nkonim kɛse. Watow apɔnkɔ ne ɛsotefo agu po no mu.’\nExodus ti 12 kosi 15.\nIsraelfo mmarima, mmea ne mmofra baahe na wofii Misraim, na henanom na wɔne wɔn kɔe?\nFarao tee nka dɛn bere a ɔmaa Israelfo no kɔe no akyi, na dɛn na ɔyɛe?\nDɛn na Yehowa yɛe a enti Misrifo no antumi antow anhyɛ ne nkurɔfo no so?\nBere a Mose de ne poma no kyerɛɛ Ɛpo Kɔkɔɔ no so no, dɛn na esii, na Israelfo no yɛɛ dɛn?\nDɛn na esii wɔ bere a Misrifo no de mmirika tiw Israelfo no wɔ po no mu no?\nDɛn na Israelfo no yɛe de kyerɛe sɛ wɔn ani agye na wɔn ani asɔ sɛ Yehowa agye wɔn?\nKenkan Exodus 12:33-36.\nƆkwan bɛn so na Yehowa maa ne nkurɔfo nyaa mfe pii a wɔde yɛɛ nkoa wɔ Misraim no so akatua pa? (Ex. 3:21, 22; 12:35, 36)\nKenkan Exodus 14:1-31.\nMose nsɛm a wɔakyerɛw wɔ Exodus 14:13, 14 no ka Yehowa asomfo a wɔwɔ hɔ no dɛn bere a Harmagedon ko reba no? (2 Be. 20:17; Dw. 91:8)\nKenkan Exodus 15:1-8, 20, 21.\nAdɛn nti na ɛsɛ sɛ Yehowa asomfo to ayeyi dwom ma no? (Ex. 15:1, 2; Dw. 105:2, 3; Adi. 15:3, 4)\nƆkwan bɛn so na Miriam ne mmea a na wɔwɔ Ɛpo Kɔkɔɔ no ho too dwom yii Yehowa ayɛ de yɛɛ nhwɛso maa Kristofo mmea a wɔwɔ hɔ nnɛ? (Ex. 15:20, 21; Dw. 68:11)


KENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bulgarian Cakchiquel (Central) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gun Haitian Creole Hausa Hebrew Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Maya Mazatec (Huautla) Mixe Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Quichua (Imbabura) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Wayuunaiki Wolaita Xhosa Yoruba Zande Zapotec (Isthmus) Zulu\nNnipa pii nim Yehowa Adansefo sɛ wɔyɛ asɛnka adwuma wɔ baabiara. Nanso w’ankasa wonim sɛ yɛsan ne nkurɔfo yɛ nhyehyɛe sua Bible?\nAfe 2014 mu no, Adansefo bɛboro 8,000,000 a wɔwɔ nsase 240 so ne nnipa bɛyɛ 9,500,000 suaa Bible no bosome biara. * Aman bɛyɛ 140 bi wɔ hɔ a, nnipa a wɔwɔ saa aman no mu biara mu no dodow nnu nnipa dodow a yɛne wɔn sua Bible no.\nNea ɛbɛyɛ na Yehowa Adansefo atumi ne nkurɔfo asua Bible no, afe biara wɔtintim Bible, nwoma, nsɛmma nwoma, ne nneɛma foforo a wɔde sua Bible bɛyɛ ɔpepepem baako ne fã wɔ kasa bɛyɛ 700 mu! Nwoma dodow a yɛtintim yi ma nkurɔfo tumi sua Bible wɔ kasa a wɔpɛ mu.\n“Bere a mekɔ sukuu no na mempɛ adesua koraa, nanso saa adesua yi deɛ na ɛyɛ anika. Nneɛma a mesuaeɛ no nso maa me koma tɔɔ me yam!”—Katlego, South Africa.\n“Adesua no maa menyaa me nsɛmmisa nyinaa ho mmuaeɛ, na mesuaa nneɛma foforo pii.”—Bertha, Mexico.\n“Ná wɔne me sua Bible no wɔ me fie ne bere a ɛyɛ ma me. Dɛn na ɛkyɛn wei!”—Eziquiel, Brazil.\n“Ná yɛtumi sua ade simma 15 kɔsi 30. Ɛtɔ da nso a, na yɛtumi kyɛ kakra. Bere tenten a mepɛ na na wɔne me sua ade.”—Viniana, Australia.\n“Anwonwasɛm ne sɛ, wɔne wo sua ade a, wontua hwee!”—Aimé, Benin.\n“Ná nea ɔne me sua Bible no wɔ abotare na na ɔte me ase. Yɛbɛyɛɛ nnamfo paa.”—Karen, Northern Ireland.\n“Nnipa pii ne Adansefo no sua Bible a wɔmmɛyɛ Adansefo.”—Denton, England.\nNSƐM A EBINOM TAA BISA FA BIBLE ADESUA A YƐNE NKURƆFO YƐ NO HO NE ƐHO MMUAEƐ\nMoyɛ adesua no sɛn?\nYɛpaw Bible mu asɛm bi a, na yɛde Bible no akyerɛkyerɛ mu. Sɛ nhwɛso no, Bible ma yɛnya nsɛmmisa bi te sɛ nea ɛdidi so yi ho mmuaeɛ: Hena ne Onyankopɔn? Ɔte sɛn? Enti ɔwɔ din? Ɛhefa na ɔte? Yɛbɛtumi abɛn no ama ayɛ yie? Mmuaeɛ no wɔ Bible mu, nanso, asɛm no ne sɛ, Bible mu hefa na ɛwɔ?\nEnti nea ɛbɛyɛ na nkurɔfo anya nsɛmmisa yi ho mmuaeɛ no, yɛtaa ne wɔn sua nwoma bi a wɔato din Dɛn na Bible Kyerɛkyerɛ Ankasa? * Saa nwoma yi kura nkratafa 224. Nea enti a wɔyɛɛ nwoma yi ne sɛ ɛbɛboa nkurɔfo ama wɔate Bible mu mfiase nkyerɛkyerɛ bi ase. Nkyerɛkyerɛ no bi fa Onyankopɔn, Yesu Kristo, nnipa amanehunu, owusɔre, mpaebɔ, ne nsɛm afoforo pii ho.\nBere bɛn na moyɛ adesua no, na ɛhefa?\nYɛbɛtumi ne wo ayɛ adesua no wɔ bere ne baabi a ɛyɛ ma wo.\nAdesua biara di nnɔnhwerew sɛn?\nNnipa binom ayi dɔnhwerew baako anaa nea ɛboro saa asi hɔ a nnawɔtwe biara wɔde sua Bible. Nanso yɛtumi yɛ nsakrae wɔ bere tenten a yɛde yɛ adesua no mu. Bere tenten a wopɛ no na yɛne wo bɛsua. Ebinom de simma 10 anaa 15 pɛ na esua ade nnawɔtwe biara.\nSika sɛn na obi tua na watumi de ne ho ahyem?\nYɛnnye sika biara, na nwoma biara a yɛne wo de bɛyɛ adesua no nso yɛnntɔn. Wei ne akwankyerɛ a Yesu de maa n’asuafo no hyia. Ɔka kyerɛɛ wɔn sɛ: “Monyaa no kwa, momfa mma kwa.”—Mateo 10:8.\nObi de nna sɛn na ɛbɛsua ade no awie?\nBere tenten a yɛne wo bɛsua deɛ, ɛgyina wo ara wo so. Adesua nsɛm 19 na ɛwɔ Dɛn na Bible Kyerɛkyerɛ Ankasa? nwoma no mu. Yɛbɛtumi ne wo asua eti no mu biara anaa nwoma no nyinaa awie bere tenten biara a wopɛ.\nSɛ mede me ho hyɛ adesua no mu a, ɛsɛ sɛ mebɛyɛ Yehowa Danseni anaa?\nDabi. Yɛnim paa sɛ obiara wɔ hokwan sɛ ɔpaw ɔsom a ɔpɛ. Nanso sɛ nkurɔfo nya Bible mu nimdeɛ kakra a, ɛtumi boa wɔn ma wɔpaw ɔsom a ɛfata.\nƐhe na mɛtumi anya adesua no ho nsɛm pii?\nWobɛhunu Yehowa Adansefo gyidi ne wɔn nnwuma ho nsɛm wɔ Intanɛt so wɔ jw.org/tw.\nSɛ mepɛ sɛ obi ne me bɛsua Bible a, dɛn na menyɛ?\nFa w’abisade no fa Intanɛt so wɔ www.jw.org/tw.\nHwehwɛ Yehowa Adansefo wɔ wo mpɔtam. Sɛ mowɔ nwoma a wɔahyehyɛ tɛlɛfon nɔma wom wɔ mo mpɔtam hɔ nso a, wobɛtumi ahwɛ asɛm “Yehowa Adansefo,” na wobɛhunu wɔn a wɔbɛn wo.\n^ nky. 4 Yɛtumi ne ankorankoro anaa kuw nketewa sua Bible no.\n^ nky. 9 Yehowa Adansefo na wɔtintimiiɛ. Wɔatintim nwoma yi bɛboro ɔpepem 230 wɔ kasa bɛboro 260 mu.\nMFASO A MMUSUA BINOM ANYA\n“Bere a me yere fii ase suaa Bible no, mehunuu nsakrae wɔ n’abrabɔ mu. Ɛmaa anigye baa yɛn abusua no mu. Enti meyɛɛ m’adwene sɛ mɛfeefee mu ahu nea ama wayɛ saa nsakrae no. Ɛno nti me nso mefirii ase suaa Bible no bi. Nea mesuae no ama mayɛ onipa pa. Bible a yɛsuaeɛ no aka yɛn abusua no abom.”—Eziquiel.\n“Bere a mefirii ase suaa Bible no, megyaee nsawe ne nnubɔnenom, na mesuaa sɛnea mɛdi m’abufuw so. Afei nso, seesei me fie atew nwann, na menni m’abusua ho agorɔ koraa. Nneɛma a ɛbɛma wɔn ani agye na mepɛ sɛ meyɛ. Afei deɛ mewɔ anigye paa.”—Karen.\n“Meresua Bible no, ebinom kasa tiaa me. Nanso me kunu deɛ na ɔtaa m’akyi, na ɔkaa sɛ: ‘Nea nkurɔfo bɛka biara mfa me ho. Sesa a woresesa no ara dɔɔso ma me. Hwɛ so sua w’ade.’ Seesei deɛ, yɛn abusua no wɔ anigye paa!”—Viniana.


KENKAN WƆ Abbey Abui Acholi Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Drehu Dusun Dutch Efik English Estonian Ewe Fante Fijian Fon French Ga Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Italian Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lugbara Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Quichua (Santiago del Estero) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Réunion Creole Samoan Sangir Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Tankarana Thai Thai Sign Language Tigrinya Tiv Tongan Tshiluba Tshwa Tsonga Tswana Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wolaita Yacouba Zande Zulu\n1-3. Dɛn na ɛde yɛn nyinaa ayɛ nkoa, na dɛn na Yehowa bɛyɛ de agye yɛn?\nFA NO sɛ obi atwa asɛm ato wo so ama wɔabu wo atɛn de wo ato afiase wo nkwa nna nyinaa. Biribiara nni hɔ a ɛkyerɛ sɛ wubenya wo ti adidi mu. Wunni anidaso biara. Woto w’ani hwɛ w’anim ne w’akyi a, ogyefo biara nni hɔ. Emu hɔ ara na wotee sɛ obi a ɔwɔ tumi aka sɛ ɔbɛhwɛ ama wɔayi wo! Anka wobɛte nka sɛn?\n2 Owu de yɛn nyinaa ayɛ nkoa. Baabiara nni hɔ a yɛbɛfa aguan. Nanso Yehowa wɔ tumi a ɔde begye yɛn afi owu nsam. Waka mpo sɛ: “Ɔtamfo a otwa to a obetu no agu ne owu.”—1 Korintofo 15:26.\n3 Wo deɛ hwɛ sɛ da koro wobɛda asɔre na owu nni hɔ bio, anka wobɛte nka sɛn? Nanso ɛnyɛ owu nko na Yehowa beyi afi hɔ. Wɔn a wɔawuwu nso, ɔbɛsan de wɔn aba nkwa mu. Wo deɛ susuw ho hwɛ o, Yehowa ahyɛ bɔ sɛ “awufo” a wɔadan dɔte no mpo, ɔbɛma wɔatena ase bio. (Yesaia 26:19) Wei na Bible frɛ no owusɔre no.\nBERE A WO HO NIPA BI AWU\n4. (a) Sɛ yɛn busuani anaa yɛn adamfo wu a, ɛhe na yebetumi anya awerɛkyekye? (b) Nnipa mmiɛnsa bɛn na na wɔyɛ Yesu nnamfo paa?\n4 Sɛ yɛn busuani anaa yɛn adamfo paa wu a, yesu di yaw na ɛtɔ da a, yegye yɛn ho a ennye. Ɛba saa a, na yɛn ani atu aka yɛn nsam; yɛtwe yɛn mu sɛ dɛn mpo a, yɛrentumi nyɛ ho hwee. Nanso Bible kyekye yɛn werɛ. (Kenkan 2 Korintofo 1:3, 4.) Asɛm bi a esii ma yehu sɛ Yehowa ne Yesu nyinaa pɛ sɛ wonyan yɛn adɔfo a wɔawuwu no; ɛyɛ biribi a ɛda wɔn koma so paa. Bere a Yesu wɔ asase so no, na ɔtaa kɔsra Lasaro ne ne nuanom; Marta ne Maria. Ná wɔn mmiɛnsa nyinaa yɛ Yesu nnamfo. Bible ka sɛ: “Na Yesu dɔ Marta ne ne nuabea ne Lasaro.” Mpofirim na Lasaro wui.—Yohane 11:3-5.\n5, 6. (a) Bere a Yesu hui sɛ Lasaro abusuafo ne ne nnamfo resu no, dɛn na ɔyɛe? (b) Yɛhwɛ sɛnea na Yesu te nka wɔ owu ho no a, awerɛkyekye bɛn na yenya?\n5 Yesu kɔe sɛ ɔrekɔkyekye Marta ne Maria werɛ. Bere a Marta tee sɛ Yesu reba no, okohyiaa no kurotia. Ná ɛyɛ no dɛ sɛ wahu Yesu, nanso ɔka kyerɛɛ Yesu sɛ: “Awurade, sɛ wowɔ ha a, anka me nua no anwu.” Marta deɛ, na ɛyɛ no sɛ baabi a adu no Yesu ntumi nyɛ ho hwee. Yesu hui sɛ Marta nuabaa Maria resu, na ne werɛ howee ara ma ɔno nso sui. (Yohane 11:21, 33, 35) Ɔdɔfo wu yɛ yaw, ɛno nti na Yesu werɛ howee no.\n6 Yɛhwɛ sɛnea Lasaro wu no maa Yesu dii awerɛhow no a, ɛma awerɛkyekye paa. Ɛkyerɛ yɛn sɛ Yesu te nka te sɛ yɛn ara. Yenim nso sɛ Yesu te sɛ n’Agya. (Yohane 14:9) Yehowa wɔ tumi a ɔde beyi owu afi hɔ koraa, na obeyi afi hɔ nnansa yi ara.\n7, 8. Adɛn nti na na Marta mpɛ sɛ woyi ɔbo no fi Lasaro da no ano? Dɛn na Yesu yɛe?\n7 Na wɔasie Lasaro wɔ ɔbodan bi mu, na bere a Yesu koduu hɔ no, na ɔbo tweri ano. Yesu kae sɛ: “Munyi ɔbo no.” Ná Marta mpɛ sɛ woyi, efisɛ na Lasaro amu no adi nnanan. (Yohane 11:39) Marta deɛ na onnim nea Yesu rebɛyɛ ama ne nua no.\nBere a Lasaro sɔre fii awufo mu no, anigye a n’abusuafo ne ne nnamfo nyae deɛ, ɛnyɛ asɛm ketewa!—Yohane 11:38-44\n8 Yesu teɛɛm frɛɛ Lasaro sɛ: “Lasaro, fi bra!” Marta ne Maria huu biribi a wonhuu bi da. “Ɔbarima a wawu no pue bae a wɔde ntama akyekyere ne nan ne ne nsa.” (Yohane 11:43, 44) Lasaro na wanyan yi! Afei de wabɛka n’abusuafo ne ne nnamfo ho bio. Ná wotumi so ne mu bam no, na wotumi ne no kasa. Anwonwasɛm! Yesu anyan Lasaro.\n“ABEAWA, MISE WO SƐ, SƆRE!”\n9, 10. (a) Tumi a Yesu de nyanee nkurɔfo no, onya fii he? (b) Adɛn nti na owusɔre ahorow a Bible aka ho asɛm no ho hia yɛn?\n9 Yesu de n’ankasa tumi na enyanee awufo anaa? Dabi. Ansa na ɔrenyan Lasaro no, ɔbɔɔ Yehowa mpae srɛɛ no sɛ ɔmma no tumi. (Kenkan Yohane 11:41, 42.) Ɛnyɛ Lasaro nko ara na Yesu nyanee no. Bible ka abeawa bi a wadi mfe 12 a na ɔyare paa ho asɛm. Ne papa de Yairo, na na wayɛ hahaaha; ɔsrɛɛ Yesu sɛ ɔnsa ne ba no yare. Ná odi no bakoro. Bere a ɔne Yesu rekasa no, mmarima bi bɛbɔɔ no amanneɛ sɛ: “Wo babea no awu! Dɛn nti na woda so rehaw ɔkyerɛkyerɛfo no?” Nanso Yesu ka kyerɛɛ Yairo sɛ: “Nsuro, wo de, nya gyidi na obenya nkwa.” Afei ɔne Yairo kɔɔ ne fi. Aka kakra ma wɔadu fie hɔ no, Yesu hui sɛ nkurɔfo resu. Yesu ka kyerɛɛ wɔn sɛ: “Munnyae su, onwui na mmom wada.” Ɛbɛyɛ sɛ na abeawa no maame ne ne papa nhu nea Yesu repɛ akyerɛ. Yesu pamoo nnipa no nyinaa fii hɔ na ɔfaa abofra no maame ne ne papa kɔɔ baabi a abofra no da no. Yesu soo abofra no nsa ka kyerɛɛ no sɛ: “Abeawa, sɔre!” Bere a awofo no hui sɛ wɔn ba no asɔre renantew no, anigye a wonyae deɛ ɛnyɛ asɛm ketewa! Yesu anyan wɔn babea no. (Marko 5:22-24, 35-42; Luka 8:49-56) Efi saa da no, bere biara a wobehu wɔn ba no, wɔbɛkae nea Yehowa nam Yesu so ayɛ ama wɔn no. *\n10 Wɔn a Yesu nyanee wɔn no, akyiri yi wɔsan wui. Nanso yɛkenkan wɔn ho asɛm a, ɛma yenya anidaso. Ɛma yehu sɛ Yehowa pɛ sɛ onyan awufo, na ɔbɛyɛ nso.\nNEA YESUA FI OWUSƆRE A BIBLE AKA HO ASƐM NO MU\nƆsomafo Petro nyanee Kristoni bea bi a wɔfrɛ no Dorka.—Asomafo Nnwuma 9:36-42\nElia nyanee okunafo bi babarima.—1 Ahemfo 17:17-24\n11. Sɛnea Ɔsɛnkafo 9:5 kyerɛ no, Lasaro wui no na tebea bɛn mu na ɔwɔ?\n11 Bible ma yehu pefee sɛ “awufo de, wonnim biribiara.” Lasaro wui no, na onnim nea ɛrekɔ so. (Ɔsɛnkafo 9:5) Sɛnea Yesu kae no, na Lasaro ayɛ sɛ obi a wada. (Yohane 11:11) Bere a Lasaro wɔ adamoa mu no, na ‘onnim biribiara.’\n12. Yɛyɛ dɛn hu sɛ Lasaro wusɔre no yɛ asɛm paa a esii?\n12 Bere a Yesu nyanee Lasaro no, nkurɔfo pii hui. Yesu atamfo huu nea ɛkɔɔ so no maa wɔn ho dwiriw wɔn. Ná Lasaro te ase, enti obiara hui sɛ wanyan no ampa. (Yohane 11:47) Nnipa pii kɔsraa Lasaro, na ɛma wogye dii sɛ Onyankopɔn na ɔsomaa Yesu. Anyɛ Yesu atamfo dɛ, enti na wɔpɛ sɛ wokum Yesu ne Lasaro.—Yohane 11:53; 12:9-11.\n13. Dɛn na ɛma yegye di sɛ Yehowa benyan awufo?\n13 Yesu kae sɛ “wɔn a wɔwɔ nkae ada mu nyinaa” bɛsɔre. (Yohane 5:28) Nea asɛm yi kyerɛ ne sɛ obiara a Yehowa pɛ sɛ onyan no no, ɔbɛkae no de no aba nkwa mu bio. Nanso sɛ Yehowa betumi anyan obi a, ɛsɛ sɛ otumi kae ne ho nsɛm nyinaa. Enti obetumi akae? Nsoromma ɔpepem huhaa na ɛwɔ soro. Bible ka sɛ Yehowa nim ebiara din. (Kenkan Yesaia 40:26.) Sɛ Yehowa tumi kae nsoromma no nyinaa din a, ɛnde ɛnyɛ den koraa sɛ wɔn a obenyan wɔn nyinaa, ɔbɛkae wɔn ho biribiara. Sɛ yɛde wei nyinaa to nkyɛn a, Yehowa na ɔbɔɔ biribiara, enti ɔwɔ tumi a ɔde benyan nnipa aba nkwa mu.\n14, 15. Dɛn na asɛm a Hiob kae no ma yehu wɔ owusɔre ho?\n14 Ná ɔtreneeni Hiob nso gye di sɛ awufo bɛsɔre. Obisae sɛ: “Sɛ ɔbarima wu a, ɔbɛtena ase bio?” Afei ɔka kyerɛɛ Yehowa sɛ: “Wobɛfrɛ, na me nso megye wo so. Efisɛ w’ani begyina wo nsa ano adwuma.” Ná Hiob nim paa sɛ Yehowa yam a anka bere aso ama wanyan awufo.—Hiob 14:13-15.\n15 Nea woasua afa owusɔre ho no ka wo sɛn? Ebia worebisa wo ho sɛ, ‘Na m’abusuafo ne me nnamfo a wɔawuwu no nso ɛ? Yehowa benyan wɔn anaa?’ Yɛabehu sɛ Yehowa pɛ sɛ onyan awufo, na ɛno nko ara mpo ma yɛn akomatɔyam. Afei wɔn a wobenya owusɔre no, ma yɛnhwɛ nea Bible ka fa wɔn ho ne baabi a wɔbɛtena.\nWƆBƐTE “NE NNE NA WƆAFI ADI”\n16. Wɔn a wobenyan aba asase so no, wɔn asetena bɛyɛ sɛn?\n16 Tete no, wɔn a wonyanee wɔn no, asase yi ara so na wɔsan ne wɔn abusuafo ne wɔn nnamfonom bɛtenae. Saa ara na owusɔre a ɛreba no nso bɛyɛ. Nanso ɛno de, ɛbɛyɛ papa asen tete deɛ no. Adɛn ntia? Efisɛ wɔn a wobenyan wɔn no bɛtena asase so afebɔɔ; wɔrenwu bio. Sɛ wɔsan ba a, asetena a wobenya deɛ, ɛnyɛ ebi koraa na yɛte ho yi. Ɛhɔ deɛ, akokoakoko oo, nsɛmmɔnedi oo, yare oo, ebi nni hɔ.\n17. Henanom na wobenya owusɔre?\n17 Henanom na wobenya owusɔre? Yesu kae sɛ, “wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:28, 29) Afei Adiyisɛm 20:13 ka sɛ: “Ɛpo yii emu awufo mae, na owu ne Adamoa yii emu awufo mae.” Enti nnipa mpempem pii benya owusɔre. Ɔsomafo Paulo nso kae sɛ: “Wɔn a wɔteɛ ne wɔn a wɔnteɛ” bɛsɔre afi awufo mu. (Kenkan Asomafo Nnwuma 24:15.) Dɛn na asɛm yi kyerɛ?\nAwufo bɛsɔre na wɔasan ne wɔn adɔfo abom atena Paradise\n18. Henanom ne “wɔn a wɔteɛ” a wobenya owusɔre no?\n18 “Wɔn a wɔteɛ” no bi ne Yehowa asomfo anokwafo a wɔtenaa ase ansa na Yesu reba asase so no. Wɔn mu bi ne Noa, Abraham, Sara, Mose, Rut ne Ester, na wobenya owusɔre abɛtena asase yi so. Saa mmarima ne mmea anokwafo yi, wubetumi akenkan wɔn mu bi ho asɛm wɔ Hebrifo ti 11. Ɛnde, Yehowa asomfo anokwafo a nnɛ wɔrewuwu no nso ɛ? Wɔka “wɔn a wɔteɛ” no ho, na wobenya owusɔre.\n19. Henanom ne “wɔn a wɔnteɛ” no? Hokwan bɛn na Yehowa de bɛma wɔn?\n19 Bible ka “wɔn a wɔnteɛ” a wobenya owusɔre a, egyina hɔ ma nnipa mpempem pii a wɔanhu Yehowa na wowuwui. Ɛwom sɛ wɔawuwu deɛ, nanso Yehowa kae wɔn. Yehowa benyan wɔn na wɔanya kwan asua ne ho ade asom no.\n20. Ɛnyɛ obiara na obenya owusɔre, adɛn ntia?\n20 Enti wɔn a wɔawuwu no, wɔn nyinaa na wobenya owusɔre? Dabi. Yesu kaa sɛ nnipa bi rennya owusɔre. (Luka 12:5) Hena na ɔbɛkyerɛ sɛ obi benya owusɔre anaa onnya? Yehowa ne Ɔtemmufo no, enti sɛ obi benyan oo, ɔrennyan oo, ne nsam na ɛwɔ. Nanso wama Yesu tumi sɛ ɔnyɛ “ateasefo ne awufo temmufo.” (Asomafo Nnwuma 10:42) Sɛ obi ansesa na sɛ Yehowa anaa Yesu bu no atɛn sɛ ɔbɔnefo a, ɔrennya owusɔre.—Hwɛ Nsɛm Bi Mu Nkyerɛkyerɛmu 19.\nWOBENYAN EBINOM AKƆ SORO\n21, 22. (a) Wɔn a wɔbɛkɔ soro no, nipadua bɛn na wɔde bɛkɔ? (b) Hena na Yehowa dii kan nyanee no kɔɔ soro?\n21 Bible san ka sɛ nnipa bi bɛkɔ soro. Wɔn a wɔbɛkɔ soro no, sɛ wonyan wɔn a, wɔrennya honam nipadua. Mmom wobenya honhom nipadua.\n22 Yesu na odii kan nyaa saa owusɔre no. (Yohane 3:13) Bere a Yesu wui no, ne nnansa so na Yehowa nyanee no. (Dwom 16:10; Asomafo Nnwuma 13:34, 35) Ɛnyɛ honam nipadua na Yesu de nyanee. Ɔsomafo Petro kyerɛkyerɛɛ mu sɛ “wokum no honam mu nanso wɔma ɔtenaa ase honhom mu.” (1 Petro 3:18) Onyankopɔn nyanee Yesu sɛ honhom a ɔwɔ tumi! (1 Korintofo 15:3-6) Bible ka sɛ ebinom nso benya saa owusɔre no bi.\n23, 24. Henanom ne “nguankuw ketewa” a Yesu kaa wɔn ho asɛm no? Wɔn dodow yɛ sɛn?\n23 Ansa na Yesu rewu no, ɔka kyerɛɛ n’asuafo anokwafo no sɛ: “Merekɔ akosiesie baabi ama mo.” (Yohane 14:2) Wei kyerɛ sɛ n’akyidifo bi benya owusɔre akɔka ne ho wɔ soro. Wɔn dodow yɛ sɛn? Yesu kaa sɛ wɔnnɔɔso; ɔfrɛɛ wɔn “nguankuw ketewa.” (Luka 12:32) Ɔsomafo Yohane kyerɛɛ wɔn dodow. Ohuu Yesu sɛ ogyina “Sion Bepɔw so [ɔsoro], na mpem ɔha aduanan nnan” ka ne ho.—Adiyisɛm 14:1.\n24 Bere bɛn na Kristofo a wɔn dodow si 144,000 no benya owusɔre? Bible ma yehu sɛ, sɛ Kristo bɛyɛ ɔhene wɔ soro a, saa bere no na wɔn wusɔre no befi ase. (1 Korintofo 15:23) Yɛrekasa yi, Kristo afi ase redi hene, na nnipa 144,000 no, wɔn mu dodow no ara anyan afi owu mu kɔ soro. Wɔn a wɔda so te nkwa mu seesei wɔ asase so no, wowui ara na wɔanyan wɔn kɔ soro. Nanso daakye nnipa dodow no ara benyan afi awufo mu abɛtena Paradise asase so.\n25. Dɛn na yebesua wɔ ti a edi hɔ no mu?\n25 Ɛrenkyɛ koraa Yehowa beyi owu afi hɔ, na obiara renwu bio! (Kenkan Yesaia 25:8.) Ɛnde, wɔn a wɔrekɔ soro no, dɛn na wɔrekɔyɛ wɔ hɔ? Bible ma yehu sɛ wɔne Yesu bɛyɛ ahemfo na wɔadi Ahenni bi so. Saa ahenni no, yebesua ho ade akɔ akyiri yi wɔ ti a edi hɔ no mu.\n^ nky. 9 Bible ka owusɔre afoforo ho asɛm. Wɔn a wonyanee no, na ebi yɛ mmofra, mpanyimfo, mmea ne mmarima, Israelfo ne wɔn a wɔnyɛ Israelfo. Wubetumi akenkan ho asɛm wɔ 1 Ahene 17:17-24; 2 Ahene 4:32-37; 13:20, 21; Mateo 28:5-7; Luka 7:11-17; 8:40-56; Asomafo Nnwuma 9:36-42; 20:7-12.\nNOKWASƐM 1: YEHOWA BEYI OWU AFI HƆ\n“Ɔtamfo a otwa to a obetu no agu ne owu.”—1 Korintofo 15:26\nYɛn ho nipa bi wu a, awerɛkyekyesɛm bɛn na yenya fi Bible mu?\n2 Korintofo 1:3, 4\nSɛ yɛn busuani anaa yɛn adamfo a yɛpɛ n’asɛm paa wu a, yesu di yaw ara ma yegye yɛn ho a ennye. Nanso Bible ma yenya awerɛkyekye.\nYehowa wɔ tumi a ɔde beyi owu afi hɔ koraa. Wɔn a wɔawuwu mpo, obenyan wɔn aba nkwa mu.\nNOKWASƐM 2: YEBETUMI ANYA OWUSƆRE NO MU GYIDI\n“Abeawa, mise wo sɛ, sɔre!”—Marko 5:41\nDɛn na ɛma yegye di sɛ awufo bɛsɔre?\nYesu nyanee Lasaro.\nYesu nyanee abeawa bi.\nYehowa na ɔmaa Yesu tumi a ɔde nyanee awufo.\nNnipa pii de wɔn ani hui sɛ Yesu renyan awufo. N’atamfo mpo hui sɛ otumi nyan awufo.\nNOKWASƐM 3: YEHOWA BENYAN AWUFO MPEMPEM PII\n“Wobɛfrɛ, na me nso megye wo so. Efisɛ w’ani begyina wo nsa ano adwuma.”—Hiob 14:13-15\nObiara a Yehowa pɛ sɛ onyan no no, ɔbɛkae no de no aba nkwa mu.\nAsomafo Nnwuma 24:15\nWɔn a wɔteɛ ne wɔn a wɔnteɛ bɛsɔre afi awufo mu.\nSɛ Yehowa tumi kae nsoromma nyinaa din a, ɛnde ɛnyɛ den koraa sɛ wɔn a obenyan wɔn nyinaa, ɔbɛkae wɔn ho biribiara.\nNOKWASƐM 4: EBINOM WƆ HƆ A WOBENYAN WƆN AKƆ SORO\n“Merekɔ akosiesie baabi ama mo.”—Yohane 14:2\nHenanom na wobenyan wɔn akɔ soro?\nYesu na Yehowa dii kan nyanee no kɔɔ soro.\nYesu kae sɛ n’akyidifo kakraa bi pɛ na wobenya owusɔre akɔ soro.\nYehowa ayi nnipa 144,000 sɛ wɔnkɔ soro.


Wɔkasa tiaa atitiriw ne adiyifo (1-12)\nYehowa honhom hyɛɛ Mika ma (8)\nAsɔfo kyerɛkyerɛ gye akatua (11)\nYerusalem bɛyɛ abo akuwakuw (12)\n3 Na mekae sɛ: “Mepa mo kyɛw, muntie, Yakob atitiriwNe Israel fi atumfo.+ Ɛnyɛ mo na anka ɛsɛ sɛ muhu nea ɛteɛ? 2 Nanso mukyi papa+ na modɔ bɔne;+Moworɔw me nkurɔfo ho were, na mowae wɔn nnompe ho nam.+ 3 Mowe me nkurɔfo honam nso,+Na moworɔw wɔn were fi wɔn ho,Mububu wɔn nnompe mu, na mutwitwa mu nketenkete,+ Te sɛ nnompe a wɔde gu dadesɛn* mu noa, te sɛ nam a egu kwansɛn mu. 4 Saa bere no, wobesu afrɛ Yehowa sɛ ɔmmoa wɔn,Nanso ɔremmua wɔn. Ɔde n’anim behintaw wɔn saa bere no,+Wɔn nneyɛe bɔne nti.+ 5 Eyi ne asɛm a Yehowa aka atia adiyifo a wodi me nkurɔfo anim ma wɔfom kwan no,+Wɔn a wonya biribi de wɔn se ka* a,+ wɔka sɛ ‘Asomdwoe!’+Nanso sɛ obi amfa biribi anhyɛ wɔn anom a, wɔde ɔko tentam no:* 6 ‘Ade bɛsa mo;+ morennya anisoadehu biara;+Esum nko ara na ɛbɛba mo so, na morenhyɛ nkɔm a ɛyɛ atoro bio. Owia bɛtɔ wɔ adiyifo no so,Na adekyee adan sum ama wɔn.+ 7 Adehufo ani bewu,+Na nkɔmhyɛfo nsa asi fam. Wɔn nyinaa bɛkata wɔn mfemfem so,*Efisɛ wɔrennya mmuae biara mfi Onyankopɔn hɔ.’” 8 Nanso me de, Yehowa honhom ama tumi ayɛ me ma;Ama atɛntrenee ne akokoduru ayɛ me ma,Sɛ menka Yakob atuatew nkyerɛ no, na memma Israel nhu ne bɔne. 9 Mepa mo kyɛw muntie eyi, mo, Yakob fi atitiriwNe mo, Israel fi atumfo,+Mo a mukyi atɛntrenee na mokyea nea ɛteɛ nyinaa,+ 10 Mo a mode mogyahwiegu kyekye Sion na mode amumɔyɛ kyekye Yerusalem.+ 11 Emu atitiriw* gye adanmude* bu atɛn,+Emu asɔfo kyerɛkyerɛ gye akatua,+Na emu adiyifo hyɛ nkɔm a ɛyɛ atoro gye sika*+ Nanso wɔde wɔn ho to Yehowa so* ka sɛ: “Ɛnyɛ Yehowa na ɔka yɛn ho yi?+ Mmusu biara remma yɛn so.”+ 12 Mo nti,Wobefuntum Sion sɛ afusaase,Yerusalem bɛyɛ abo akuwakuw,+Na Ofi no bepɔw* no bɛyɛ sɛ kwae mu nkoko.+\n^ Ebetumi nso akyerɛ, “sɛ wonya biribi we.”\n^ Nt., “wohyira ɔko wɔ no so.”\n^ Anaa “bɛkata wɔn ano.”\n^ Anaa “dwetɛ.”\n^ Anaa “wɔka sɛ wɔde wɔn ho to Yehowa so.”


Asetenam Nsɛm: Yehowa Aboa Me Paa | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Xhosa Yoruba Zulu\nYehowa Aboa Me Paa\nKenneth Little anom asɛm\nNá mewaree me yere Evelyn nkyɛe koraa na me ne no buu yɛn kɛtɛ mu kɔɔ Hornepayne. Ɛyɛ kurow ketewaa bi a ɛwɔ Ontario atifi fam wɔ Canada. Bere a keteke de yɛn duu hɔ anɔpa no, na ewim ayɛ nwini ma awɔw wom paa. Onua bi bɛfaa yɛn wɔ keteke gyinabea hɔ de yɛn kɔɔ fie. Bere a yɛne onua no ne ne yere ne ne ba didi wiei anɔpa no, yesiim kɔyɛɛ afie afie asɛnka adwuma no. Merekasa yi na asukɔtweaa atɔ. Afei koraa na na mafi ase resom sɛ ɔmansin sohwɛfo, na da no awia, memaa me baguam kasa a edi kan. Obiara amma gye yɛn baanum pɛ.\nASƐM a mereka yi sii 1957. Nokwasɛm ni, anhaw me sɛ nnipa kakraa bi na ɛbaa nhyiam no, efisɛ efi me mmofraase nyinaa na meyɛ obi a mefɛre ade paa. Bere a misua no, sɛ ɔhɔho ba yɛn fie na minim no mpo a, na makɔtɛw.\nNanso wunim, dwumadi a manya wɔ Yehowa ahyehyɛde no mu dodow no ara ama me ne nnipa pii adi nsawɔso. Saafo yi bi yɛ me nnamfo; ebi nso yɛ ahɔho a minnim wɔn baabiara. Ɛnde, ɛyɛɛ dɛn na obi a mefɛre ade sei, mitumi ne nnipa ahorow ahorow bɔe saa? Ne tiatwa mu no, ɛyɛ Yehowa na ɔmaa me ahoɔden ne akokoduru yɛɛ saa. Mahu sɛ Yehowa adi ne bɔhyɛ yi so: “Mɛhyɛ wo den. Mɛboa wo. Mede me trenee nsa nifa beso wo mu denneennen.” (Yes. 41:10) Sɛ mɛka a, Yehowa nam me mfɛfo Kristofo so aboa me paa. Ebia wubebisa sɛ, ‘Ɔkwan bɛn so?’ Ma mimfi ase mfi me nkɔdaaberem.\nƆDE BIBLE NE NHOMA KETEWA TUNTUM BI BAE\nMewɔ yɛn abusua fie wɔ Ontario anafo fam\nKwasida anɔpa bi a awia ayi ne ti no, Elsie Huntingford baa yɛn fie wɔ Ontario anafo fam. Na ɛyɛ bɛyɛ 1944. Bere a ɔbɔɔ pon mu no, me maame na okobuei, efisɛ na me papa te sɛ me ara—na ɔfɛre ade. Enti na yɛte dan mu retie nea ɛrekɔ so. Na me papa susuw sɛ Onuawa Huntingford tɔn ade, na anhwɛ a eno akɔtɔ biribi a yenhia. Enti opinii hɔ kɔka kyerɛɛ no sɛ yɛrentɔ bi. Onuawa Huntingford bisae sɛ: “Mo ani nnye Bible ho?” Me papa buae sɛ: “Oh, ɛno deɛ, yɛn ani gye ho.”\nOnuawa Huntingford baa bere pa mu. Na m’awofo kɔ asɔre a wɔfrɛ no United Church of Canada, nanso na wɔayɛ wɔn adwene sɛ wobegyae. Adɛn ntia? Na ɔsɔfo no akyerɛkyerɛw asɔremma a wɔayi ntoboa no din abɔ dan ho baabi a obiara ani tua. Nea oyii sika kɛse paa no din wɔ soro, na edidi so saa besi fam. Na m’awofo yɛ ahiafo, enti na wɔn din wɔ ase hɔ baabi. Daa na asɔre mpanyimfo no ano gu wɔn so sɛ wɔmma wɔn sika mu nyɛ duru. Nea ɛsɛee asɛm no koraa ne sɛ ɔsɔfo baako kae sɛ nneɛma a ogye di no, ɛnyɛ ɛno na ɔkyerɛkyerɛ, efisɛ anhwɛ a na n’adwuma abɔ no. Enti yegyaee asɔre no, nanso yɛn komam deɛ na yɛpɛ sɛ yesua Onyankopɔn ho nsɛm.\nSaa bere no na aban abara asɛnka adwuma no wɔ Canada, enti sɛ Onuawa Huntingford ne yɛn rebesua ade a, ɔde Bible ne nhoma ketewa tuntum bi a wɔakyerɛkyerɛw nsɛm wom na ɛba. Akyiri yi a ohui sɛ yɛn ho nyɛ hu no, ɔbrɛɛ yɛn Adansefo no nhoma ahorow bi. Sɛ yesua ade wie pɛ, na yɛde nhoma no asie. *\nM’awofo gyee nokware no, na wɔbɔɔ wɔn asu 1948\nOnuawa Huntingford hyiaa ɔtaa ne nsɛnnennen pii, nanso ɔkɔɔ so de nsi ne ahokeka kaa asɛmpa no. Ne gyidi kaa me paa, na misii gyinae sɛ mɛsom Yehowa. Wɔbɔɔ m’awofo asu 1948. Afe a edi hɔ no, February 27, 1949, me nso mebɔɔ asu de kyerɛe sɛ mahyira me ho so ama Onyankopɔn. Wɔbɔɔ me asu wɔ atam bi mu, nea mmoa nom mu. Saa bere no na madi mfe 17, na nea na esi m’ani so ne sɛ mɛyɛ akwampae adwuma.\nYEHOWA BOAA ME MA MINYAA AKOKODURU\nBere a wɔfrɛɛ me kɔɔ Betel 1952 no, me ho dwiriw me\nMetwentwɛn akwampae adwuma no so kakra, efisɛ na mepɛ sɛ minya sika kakra to me ho ansa. Minyaa adwuma mmienu; minyaa baako wɔ bank bi na baako nso wɔ ɔfese. Nanso mmerantesɛm, sika tɔɔ me nsam ara pɛ na asa. Onua bi a ɔde Ted Sargent hyɛɛ me nkuran sɛ minnya akokoduru na memfa me werɛ nhyɛ Yehowa mu. (1 Be. 28:10) Asɛm no hyɛɛ me den, enti mifii akwampae adwuma ase November 1951. Saa bere no nea na mewɔ ara ne dɔla 40, sakre dedaw, ne bag foforo bi. Nanso Yehowa maa me nea mihia biara. Meda Ted ase paa sɛ ɔhyɛɛ me nkuran ma mede me ho hyɛɛ akwampae adwuma no mu. Nhyira pii dii akyiri bae.\nAugust 1952 anwummere bi, obi frɛɛ me wɔ tɛlɛfon so fii Toronto. Na onii no wɔ Canada Betel, na ɔkae sɛ asafo no pɛ sɛ meba Betel September befi adwuma ase wɔ hɔ. Hwɛ obi a menkɔɔ Betel da na mesan fɛre ade! Nanso na m’ani agye, efisɛ na akwampaefo bi aka Betel ho nsɛm pii akyerɛ me. Miduu hɔ ara na me ho gyee hɔ.\n“MA ANUANOM NHU SƐ WUDWEN WƆN HO”\nMiduu Betel no, mfe mmienu akyi na wɔyɛɛ me asafo somfo wɔ Toronto asafo bi mu. (Asafo somfo na nnɛ yɛfrɛ no mpanyimfo ntam nkitahodifo no.) Mikosii onua Bill Yacos anan. Saa bere no, aberante a madi mfe 23 pɛ, dɛn na minim? Nanso Onua Yacos kyerɛɛ me nea mɛyɛ, na Yehowa nso boaa me.\nOnua Yacos yɛ ɔbarima a ɔbɔ si. Ɔyɛ obi a na ɔpɛ nnipa, na bere nyinaa na ɔreserew. Na ɔdɔ anuanom, na anuanom nso pɛ n’asɛm paa. Daa na Onua Yacos kɔsrasra anuanom; ɔntwɛn mma asɛm bi nsi ansa. Ɔhyɛɛ me nkuran sɛ me nso menyɛ saa, na me ne anuanom mmea ne mmarima mmom nyɛ asɛnka adwuma no. Ɔka kyerɛɛ me sɛ: “Ken, ma anuanom nhu sɛ wudwen wɔn ho.” Ɔsan kae sɛ, sɛ wuhu anuanom yiye a, ɛnyɛ den sɛ wɔde wo mfomso befiri wo.\nME YERE DƆ YEHOWA NA ƆDƆ ME NSO\nYehowa aboa me paa, ɛnkanka efi January 1957 reba. Saa bosome no na mewaree Evelyn. Ná ɔka Gilead adesuakuw a ɛto so 14 ho. Ansa na yɛreware no, na ɔyɛ asɛnka adwuma no wɔ Quebec. Ɛyɛ ɔmantam a wɔka French kasa wɔ hɔ. Saa bere no, na Roma Katolek Asɔre no agye Quebec abɔ so, enti Evelyn anya no ahogono koraa. Nanso Yehowa ho dɔ nti, okuraa asɛnka adwuma no mu denneennen.\nMewaree Evelyn 1957\nBio nso Evelyn de ne ho afam me ho denneennen. (Efe. 5:31) Yɛwaree no ara na biribi sii, na ɛsɔɔ ɔdɔ a ɔwɔ ma me no hwɛe. Ná yɛayɛ nhyehyɛe sɛ yɛware wie ara pɛ a, yɛbɛkɔ akogye yɛn ani wɔ Florida, U. S. A. Nanso yɛwaree no, n’adekyee ara pɛ na wɔka kyerɛɛ me sɛ menkɔ nhyiam bi wɔ Canada Betel. Na ebegye nnawɔtwe. Enti nhyehyɛe a na yɛayɛ sɛ yɛbɛkɔ akogye yɛn ani no amma so, nanso na me ne Evelyn asi yɛn bo sɛ nea Yehowa aka biara yɛbɛyɛ. Saa nnawɔtwe no, Evelyn yɛɛ asɛnka adwuma no wɔ Betel nkyɛn hɔ baabi. Na ɛhɔ adwuma nte sɛ Quebec, nanso ogyinaa mu.\nYewiee nhyiam no, wunim, wɔkaa sɛ menkɔ Ontario atifi fam nkɔyɛ ɔmansin sohwɛfo wɔ hɔ! Na menhwɛ kwan koraa. Wo deɛ hwɛ obi a madi mfe 25 pɛ a afei ara na maware! Osuahu bɛn na mewɔ? Nanso yɛde yɛn ho too Yehowa so, na yebuu yɛn kɛtɛ mu. Saa bere no na Canada awɔw gyina mu denneennen, na yɛfaa keteke a etu anadwo. Na amansin so ahwɛfo bi a wɔayɛ adwuma no akyɛ ka yɛn ho wɔ keteke no mu. Na wɔrekɔtoa wɔn adwuma so wɔ amansin ahorow mu. Wɔhyɛɛ yɛn nkuran paa! Onua baako mpo deɛ, na ɔmpɛ sɛ yɛbɛtena ase saa ma ade akye. Na wanya keteke no fã baabi a mpa si, nanso ɔde hɔ maa yɛn. Adekyee ara pɛ na yɛkɔɔ Hornepayne kɔsraa kuw bi wɔ hɔ. Ɛho asɛm na mekaa no mfiase no. Na yɛaware nnafua 15 pɛ.\nNa nsakrae foforo pii da hɔ retwɛn me ne Evelyn. Bere a 1960 rekɔ awiei no, wɔtoo nsa frɛɛ me sɛ memmra Brooklyn, New York mmɛka Gilead Sukuu adesuakuw a ɛto so 36 ho. Saa bere no na meyɛ ɔmantam sohwɛfo. Na sukuu no befi ase February 1961, na na ebegye abosome du. Ɛyɛɛ me dɛ sɛ manya hokwan a ɛte saa, nanso nea na ɛhaw me ne sɛ wɔamfrɛ Evelyn anka ho. Saa na ɛtoo anuanom mmea pii. Wɔmaa Evelyn kyerɛw krataa de kyerɛe sɛ ɔbɛpene so ma makɔ sukuu no aba. Evelyn sui sɛ merekɔ agyaw ne hɔ, nanso yɛn nyinaa adwene hyiae sɛ menkɔ sukuu no. Na ɛyɛ no dɛ sɛ merekonya ntetee a ɛso bi nni saa wɔ Gilead.\nBere a mekɔɔ Brooklyn no, Evelyn yɛɛ adwuma wɔ Canada Betel. Ɔne onuawa bi a wɔfrɛ no Margaret Lovell na ɛtenaa dan baako mu. Na Margaret ka wɔn a wɔasra wɔn no ho. Daa na mafe Evelyn; na ɔno nso ani gyina me. Nanso Yehowa boaa yɛn maa yɛde yɛn adwene sii dwumadi a ɛhyɛ yɛn nsa no so. Na Evelyn mpɛ sɛ ɔde biribiara kame Yehowa ne n’ahyehyɛde no, na ɛno kaa me paa.\nBere a midii abosome mmiɛnsa pɛ wɔ Gilead no, Onua Nathan Knorr a saa bere no na odi asɛnka adwuma no anim wɔ wiase nyinaa no, de asɛm bi too m’anim. Obisaa me sɛ metumi asan akɔ Canada akɔkyerɛ ade wɔ Ahenni Som Sukuu anaa. Onua Knorr kae sɛ ɛnyɛ nhyɛ; sɛ mempɛ sɛ mɛkɔ a, metumi atoa sukuu no so na miwie a makɔyɛ ɔsɛmpatrɛwfo. Ɔde kaa ho sɛ, sɛ mekɔ Canada kɔkyerɛ ade a, ebia merennya kwan mma Gilead sukuu no bio, na mmom mɛka Canada hɔ ara. Ogyaw maa me sɛ menka ho asɛm nkyerɛ me yere na minsi gyinae.\nNa minim adwene a Evelyn kura wɔ nsɛm a ɛte saa ho, enti mibuaa Onua Knorr amonom hɔ ara sɛ: “Biribiara a Yehowa ahyehyɛde no pɛ sɛ yɛyɛ no, yɛn ani begye sɛ yɛbɛyɛ.” Bere a yɛyɛ nnipa yi deɛ, yɛwɔ nea yɛpɛ, nanso daa adwene a yekura ne sɛ baabiara a Yehowa ahyehyɛde no bɛka sɛ yɛnkɔ no, ɛsɛ sɛ yɛkɔ.\nEnti mifii Brooklyn April 1961 san kɔɔ Canada kɔkyerɛɛ ade wɔ Ahenni Som Sukuu. Akyiri yi yenyaa hokwan kɔsom wɔ Betel. Afei anwonwasɛm mu anwonwasɛm—wɔtoo nsa frɛɛ me bio sɛ menkɔ Gilead Sukuu a ɛto so 40 no bi wɔ 1965 mu. Saa bere no nso na ehia sɛ Evelyn kyerɛw krataa de kyerɛ sɛ wapene so sɛ metumi agyaw ne hɔ akɔ. Nanso nea ɛyɛ anigye wɔ asɛm no mu ne sɛ adapɛn kakra bi akyi no, wɔtoo nsa frɛɛ Evelyn sɛ ɔno nso mmra sukuu no bi.\nBere a yeduu Gilead sukuu mu hɔ no, Onua Knorr kae sɛ yɛn a yɛwɔ adesuakuw a ɛka French kasa mu nyinaa bɛkɔ Afrika. Nanso bere a yewiee sukuu no, ɔde me ne Evelyn san kɔɔ Canada, na ɔpaw me sɛ menhwɛ Canada Betel so (nea seesei yɛfrɛ no Baa Boayikuw nsɛm ho dwumadifo no). Saa bere no, na madi mfe 34 pɛ, enti meka kyerɛɛ Onua Knorr sɛ, “Minyinii koraa.” Nanso ɔhyɛɛ me den. Bere a mifii adwuma no ase ara na meyɛɛ m’adwene sɛ, sɛ mesi gyinae kɛse biara a, metie anuanom a wɔakyɛ wɔ Betel a wɔwɔ suahu ansa.\nBETEL YƐ BAABI A YESUA ADE NA YƐKYERƐ ADE\nWowɔ Betel a wunya hokwan sua nneɛma pii fi afoforo hɔ. Mewɔ obu kɛse ma me nuanom mpanyimfo a wɔka me ho wɔ Baa Boayikuw no mu. Bere a yɛresom asafo ahorow no, yehyiaa anuanom pii, mmea ne mmarima, mpanyin ne mmofra, na Betel ha sei nso yɛne anuanom bebree adi nsawɔso. Yɛasua nneɛma pii afi wɔn hɔ.\nYɛreyɛ daa asɛm wɔ Canada Betel\nBio nso Betel aboa ma manya hokwan akyerɛkyerɛ nkurɔfo de ahyɛ wɔn gyidi den. Ɔsomafo Paulo ka kyerɛɛ Timoteo sɛ: ‘Tena nea woasua no mu.’ Ɔkae nso sɛ: “Nea wote fii m’anom, a nnipa pii adi ho adanse no, ɛno na fa hyɛ nnipa anokwafo nsa na ama wɔn nso wɔafata sɛ wɔkyerɛkyerɛ afoforo.” (2 Tim. 2:2; 3:14) Mede mfe 57 na atena Betel. Ɛtɔ da a, anuanom bisa me nea masua afi Betel. Mmuae tiaa a mede ma wɔn ne sɛ: “Biribiara a Yehowa ahyehyɛde no pɛ sɛ woyɛ no, yi wo yam yɛ no ntɛm, na nya awerɛhyem sɛ Yehowa bɛboa wo.”\nMeda so kae bere a edi kan a mekɔɔ Betel. Na meyɛ asukɔnoma a mefɛre ade. Nanso Yehowa akurakura me saa ara abesi nnɛ. Ɔnam anuanom mmarima ne mmea so agye me taataa afa tebea ahorow pii mu. Enti daa Yehowa ka kyerɛ me sɛ: “Nsuro, na me ara mɛboa wo.”—Yes. 41:13.\n^ nky. 10 May 22, 1945 na Canada aban no yii ne nsa fii yɛn adwuma no so.


Ɛbenada - Wikipedia\nƐbenada( pronounciation of "Ɛbenada" (help·info)) yɛ ɛda a ɛtɔ so mmiɛnsa wɔ nnawɔtwe no mu. Ɛbenada hyɛ Ɛdwoda ne Wukuda ntam. international standard iso 8601 kyerɛ sɛ ɛdwoada na ɛdi kan wɔ nawɔtwe no mu nti Ɛbenada na ɛtɔ so mmienu wɔ ngrɛsi aborɔfo nkrataa mu no, Kwasiada ne da a ɛdi kan wɔ nawɔtwe no mu nti Ɛbenada na ɛtɔ so mmiɛnsa wɔ nawɔtwe no mu.\n1 Sɛdeɛ Akanfoɔ dodoɔ no ara frɛ saa da yi ne sedeɛ wɔn frɛ mmɛrima din ne mmaa din wɔ da yi mu\n2 Nea ɛbenada kyerɛ ne ne kradin\n3 Beae a ɛhyɛ wɔ nnawɔtwe no mu\n5 Nhoma ahorow a me nyaa mmoa firii mu\nSɛdeɛ Akanfoɔ dodoɔ no ara frɛ saa da yi ne sedeɛ wɔn frɛ mmɛrima din ne mmaa din wɔ da yi mu[sesa]\nFantefoɔ Benada Kobina Abenaa\nAkuapemfoɔ Ɛbenada Kwabena Abenaa\nAsantefoɔ Ɛbenada Kwabena Abenaa\nNea ɛbenada kyerɛ ne ne kradin[sesa]\nSɛ wohwɛ asemfua ɛbenada a, nsɛmfua mmienu na yenya fi mu na ɛno mu na n'asekyerɛ no fi. 'Ben' a ɛkyerɛ sɛ biribi si gya so a yɛnoa. Ɛna 'Da' no nso gyina hɔ ma nna no. Sɛ woka saa nsɛmfua mmienu yi bom a ɛna wonya asɛmfua anaa edin ɛbenada no.\nSɛ wɔwo ɔbarima wɔ saa da yi mu a wɔbɛfrɛ no Kwabena na sɛ ɔyɛ ɔbea nso a wɔfrɛ no Abena. Eyi ne Kradin ahororow a wɔde to obi a wɔwoo no ɛbenada.\nSɛ wohwɛ abakɔsɛm mu a, Greek-Romanfo de Kwasida na ɛhyɛ nnawɔtwe no ase, na Dwoada tɔ so abien na afei Benada edi hɔ. Enti sɛ yegyina eyi so ahwɛ dea yebetumi aka paa sɛ Benada ne da ɛtɔ so mmiensa wɔ yɛn nnawɔtwe no mu.\nƐbenada din no yɛnya firii tete Borɔfo kasa a ɛyɛ Tiwesdæg mu na ɛkyire yɛbɛnyaa bi nso firii Tewesday mu a ɛkyerɛ "Tiws" da.\nNhoma ahorow a me nyaa mmoa firii mu[sesa]\n↑ 2.0 2.1 2.2 https://en.m.wikipedia.org/wiki/Tuesday\n↑ Names of the days of the week - Wikipedia\nYɛ yi fii "https://tw.wikipedia.org/w/index.php?title=Ɛbenada&oldid=60375"\nNsesae ba kratafa yi so da 4 Ogyefuo 2022, mmere 06:26.


Yehowa Ma Yehu Yɛn Nna Kan\nƆwɛn-Aban—Nea Adesua Nsɛm Wom | November 15, 2001\n“Ma yenhu yɛn nna kan sɛ ɛte, na yɛanya nyansa koma.”—DWOM 90:12.\n1. Dɛn nti na ɛfata sɛ yɛsrɛ Yehowa ma ɔkyerɛ yɛn “yɛn nna kan”?\nYEHOWA NYANKOPƆN ne yɛn Bɔfo ne yɛn Nkwamafo. (Dwom 36:9; Adiyisɛm 4:11) Enti obiara nni hɔ a obetumi akyerɛ sɛnea yɛde yɛn nkwa mfe bedi dwuma nyansam asen ɔno. Ɛnde, na ɛfata sɛ odwontofo no srɛɛ Onyankopɔn sɛ: “Ma yenhu yɛn nna kan sɛ ɛte, na yɛanya nyansa koma” no. (Dwom 90:12) Akyinnye biara nni ho sɛ ɛfata sɛ yesusuw Dwom 90, baabi a yehu saa adesrɛ no, ho yiye. Nanso, nea edi kan no, ma yɛnhwehwɛ dwom a Onyankopɔn ma wɔkyerɛwee yi mu nsɛm mu kakra.\n2. (a) Hena na wɔabɔ ne din sɛ ɔhyehyɛɛ Dwom 90, na ɛbɛyɛ sɛ wɔkyerɛw no bere bɛn? (b) Ɔkwan bɛn so na ɛsɛ sɛ Dwom 90 ka adwene a yɛwɔ wɔ nkwa ho?\n2 Asɛm a ɛwɔ Dwom 90 atifi no frɛ no nokware Nyankopɔn nipa “Mose mpaebɔ.” Esiane sɛ dwom yi si nnipa nkwa nna a ɛyɛ tiaa so dua nti, ɛda adi sɛ wɔkyerɛw no bere a wogyee Israelfo fii Misraim nkoasom mu no akyi, wɔ wɔn mfirihyia 40 sare so akwantu no mu, bere a awo ntoatoaso a wonni gyidi no mu mpempem pii wuwui no. (Numeri 32:9-13) Sɛnea ɛte biara no, Dwom 90 da no adi sɛ nnipa a wɔnyɛ pɛ nkwa yɛ tiaa. Ɛnde, ɛda adi pefee sɛ, ɛsɛ sɛ yɛde yɛn nna a ɛsom bo no di dwuma nyansam.\n3. Dwom 90 mu nsɛntitiriw ne dɛn?\n3 Dwom 90 nkyekyɛm 1kosi 6 ka Yehowa ho asɛm sɛ yɛn guankɔbea. Nkyekyɛm 7 kosi 12 kyerɛ nea yehia na ama yɛde yɛn nkwa mfe a etwam ntɛmntɛm no adi dwuma wɔ ɔkwan a ɛsɔ n’ani so. Na sɛnea wɔada no adi wɔ nkyekyɛm 13 kosi 17 no, yefi komam pɛ sɛ yenya Yehowa adɔe ne ne nhyira. Nokwarem, sɛ́ Yehowa nkoa no, dwom yi mfa yɛn ho sɛ ankorankoro. Nanso, ɛsɛ sɛ yɛn ankasa susuw nsɛm a ɛwɔ mpaebɔ no mu no ho yiye. Enti sɛ́ nnipa a yɛahyira yɛn nkwa so ama Onyankopɔn no, momma yɛnhwehwɛ Dwom 90 mu nkɔ akyiri.\n4-6. Ɔkwan bɛn so na Yehowa yɛ yɛn “guankɔbea”?\n4 Odwontofo no de nsɛm yi na efi ase sɛ: “[Yehowa, “NW”], wo na woayɛ yɛn guankɔbea, awo ntoatoaso nyinaa mu. Wo de, wonnya nwoo mmepɔw na wunnya nyii asase ne wiase adi no, na wufi tete akyirikyiri kosi daakye akyirikyiri yɛ Onyankopɔn [anaa, Ɔsorosoroni].”—Dwom 90:1, 2, NW ase hɔ asɛm.\n5 Yɛn fam no, “daa Nyankopɔn,” Yehowa, yɛ “guankɔbea”—honhom fam guankɔbea. (Romafo 16:26) Yɛte nka sɛ yɛwɔ ahobammɔ efisɛ ɔwɔ hɔ bere nyinaa a ɔbɛboa yɛn sɛ “mpaebɔ tiefo.” (Dwom 65:2) Esiane sɛ yɛde yɛn dadwen to yɛn soro Agya no so denam ne Dɔba no so nti, ‘Onyankopɔn asomdwoe a ɛtra adwene nyinaa so no hwɛ yɛn koma ne yɛn adwene so.’—Filipifo 4:6, 7; Mateo 6:9; Yohane 14:6, 14.\n6 Yɛwɔ honhom fam ahobammɔ, efisɛ wɔ sɛnkyerɛnne kwan so no, Yehowa yɛ yɛn “guankɔbea.” Ɔma yɛn “mpia” nso—ɛbɛyɛ sɛ ɛne ne nkurɔfo asafo ahorow wɔ abusuabɔ a emu yɛ den—sɛ honhom fam guankɔbea, baabi a ahwɛfo a wɔwɔ dɔ boa kɛse ma yenya ahobammɔ. (Yesaia 26:20; 32:1, 2; Asomafo no Nnwuma 20:28, 29) Afei nso, yɛn mu binom fi mmusua a wofi bere tenten asom Onyankopɔn mu na wɔn ankasa ahu sɛ ɔyɛ ‘guankɔbea wɔ awo ntoatoaso nyinaa mu.’\n7. Ɔkwan bɛn so na ‘wɔwoo’ mmepɔw na ‘woyii asase adi’?\n7 Ná Yehowa wɔ hɔ ansa na ‘wɔrewo’ mmepɔw anaasɛ wɔreyi asase adi. Wɔ nnipa ani so no, na egye mmɔdenbɔ kɛse na ama wɔabɔ asase yi ne ɛso nneɛma nyinaa, nnuru a ɛwɔ so, ne sɛnea ɛso nneɛma yɛ adwuma ma ɛyɛ nwonwa no. Na bere a odwontofo no kae sɛ ‘wɔwoo’ mmepɔw na ‘woyii asase adi’ no, na ɔrekyerɛ obu kɛse wɔ adwuma kɛse a Yehowa yɛe bere a na ɔrebɔ saa nneɛma yi no ho. So ɛnsɛ sɛ yenya obu ne anisɔ a ɛte saa ara wɔ Ɔbɔadeɛ no nsa ano adwuma ho?\nYehowa Wɔ Hɔ Ma Yɛn Bere Nyinaa\n8. Asɛm a ɛne sɛ Yehowa Nyankopɔn ‘fi tete akyirikyiri kosi daakye akyirikyiri’ no kyerɛ dɛn?\n8 Odwontofo no too dwom sɛ: “Wufi tete akyirikyiri kosi daakye akyirikyiri yɛ Onyankopɔn.” “Akyirikyiri” no betumi akyerɛ nneɛma a ɛwɔ awiei nanso wɔnkyerɛɛ bere tenten pɔtee a ebedi. (Exodus 31:16, 17; Hebrifo 9:15) Nanso, wɔ Dwom 90:2 ne Hebri Kyerɛwnsɛm no mu mmeae foforo de, “akyirikyiri” no kyerɛ “daa.” (Ɔsɛnkafo 1:4) Yɛrentumi nte nea enti a Onyankopɔn te hɔ daa no ase. Nanso, Yehowa nni mfiase na ɔrennya awiei. (Habakuk 1:12) Ɔbɛtra ase bere nyinaa, na wayɛ krado sɛ ɔbɛboa yɛn.\n9. Dɛn na odwontofo no de mfirihyia apem a nnipa de tra ase totoo ho?\n9 Wɔde honhom kaa odwontofo no ma ɔde mfirihyia apem a nnipa de tra ase no totoo sɛnea ɛyɛ tiaa wɔ Ɔbɔadeɛ a ɔte hɔ daa ani so no ho. Bere a ɔrekasa akyerɛ Onyankopɔn no, ɔkyerɛwee sɛ: “Woma ɔdesani dan mfutuma, na wuse: Onipa mma, monsan mmra. Na mfirihyia apem yɛ w’ani so sɛ nnɛra da a etwaa mu ne anadwo mu dasu.”—Dwom 90:3, 4.\n10. Ɔkwan bɛn so na Onyankopɔn ma onipa “dan mfutuma”?\n10 Onipa tumi wu, na Onyankopɔn ma no “dan mfutuma.” Kyerɛ sɛ, onipa san ‘kɔ dɔte mu,’ te sɛ dɔte a wɔabubu, anaa dɔte a wɔayam no muhumuhu. Sɛnea ɛte no, Yehowa ka sɛ: ‘San kɔ dɔte a woyii wo fii mu no mu.’ (Genesis 2:7; 3:19) Eyi fa obiara ho—wɔn a wɔyɛ den anaa wɔn a wɔyɛ mmerɛw, adefo anaa ahiafo—efisɛ onipa a ɔnyɛ pɛ biara nni hɔ a ‘obetumi agye onua, anaasɛ wama Onyankopɔn ne mpatade, na wama watra ase daa.’ (Dwom 49:6-9) Nanso, hwɛ aseda a yɛde ma sɛ ‘Onyankopɔn de ne Ba a ɔwoo no koro no mae, na obiara a ogye no di no anyera, na wanya daa nkwa’!—Yohane 3:16; Romafo 6:23.\n11. Dɛn nti na yebetumi aka sɛ bere a ɛyɛ tenten wɔ yɛn ani so no yɛ tiatiaa wɔ Onyankopɔn ani so?\n11 Wɔ Yehowa ani so no, Metusala mpo a odii mfirihyia 969 no anni da koro.(Genesis 5:27) Mfirihyia apem te sɛ nnɛra—nnɔnhwerew 24—a etwaam wɔ Onyankopɔn ani so. Odwontofo no kae nso sɛ mfirihyia apem te sɛ nnɔnhwerew anan a ɔwɛmfo de wɛn nsra mu anadwo no. (Atemmufo 7:19) Ɛnde, ɛda adi pefee sɛ bere a ɛyɛ tenten wɔ yɛn ani so no yɛ tiatiaa koraa wɔ Yehowa Nyankopɔn a ɔte hɔ daa no ani so.\n12. Ɔkwan bɛn so na Onyankopɔn ma nnipa ‘sen kɔ’?\n12 Nea ɛne Onyankopɔn a ɔte hɔ daa no bɔ abira no, nnipa nkwa nna a ɔwɔ mprempren no yɛ tiaa ankasa. Odwontofo no kae sɛ: “Woma wɔsen kɔ sɛ sunsuansu, wɔyɛ ɔdae, anɔpa wɔfefɛw sɛ wura, anɔpa ɛyɛ frɔmfrɔm na ɛfefɛw, anwummere wotwa, na atwintwam.” (Dwom 90:5, 6) Mose huu Israelfo mpempem pii wu wɔ sare no so, Onyankopɔn ma ‘wɔsen kɔe’ sɛnea nsu yiri faa wɔn. Wɔakyerɛ dwom no fã yi ase sɛ: “Wopra nnipa kɔ sɛ nea wɔadeda wɔ owu mu.” (New International Version) Nanso, nnipa a wɔnyɛ pɛ nkwa nna te sɛ bere tiaa mu ‘nna’—wɔde toto anadwo nkotɔ kɛkɛ ho.\n13. Ɔkwan bɛn so na ‘yɛte sɛ sare,’ na ɛsɛ sɛ eyi ka yɛn nsusuwii dɛn?\n13 Yɛte sɛ ‘sare a ɛyɛ frɔmfrɔm anɔpa’ na ebedu anwummere na owia hyew a ano yɛ den ama atwintwam. Yiw, yɛn nkwa yɛ tiaa te sɛ sare a ekisa da koro. Enti, mommma yɛnnsɛe ademude a ɛsom bo yi. Mmom no, ɛsɛ sɛ yɛhwehwɛ ɔkwan a yɛbɛfa so de yɛn mfe a aka wɔ nneɛma nhyehyɛe yi mu no adi dwuma ho akwankyerɛ fi Onyankopɔn hɔ.\nYehowa Boa Yɛn Ma ‘Yehu Yɛn Nna Kan’\n14, 15. Mmamu bɛn na Dwom 90:7-9 nyae wɔ Israelfo so?\n14 Te sɛ nea odwontofo no rekasa kyerɛ Onyankopɔn no, ɔde kaa ho sɛ: “Yɛresa w’abufuw mu, na yɛahyew w’abufuhyew no ano. Wode yɛn amumɔyɛ asi w’anim, wode yɛn kokoam bɔne aba w’anim hann no mu. Na yɛn nna nyinaa twam kɔ w’abufuw mu, yɛhwere yɛn mfe sɛ asutu bi.”—Dwom 90:7-9.\n15 Israelfo a wonni gyidi no ‘sae Onyankopɔn abufuw mu.’ ‘N’abufuhyew haw wɔn,’ anaa ‘n’abufuw yii wɔn hu.’ (New International Version) Esiane Onyankopɔn atemmu nti “wɔdwɛree” ebinom wɔ “sare so.” (1 Korintofo 10:5) Yehowa ‘de wɔn amumɔyɛ sii n’anim.’ Obuu wɔn atɛn wɔ wɔn baguam amumɔyɛ ho, na ɔde wɔn “kokoam bɔne,” anaa bɔne a wɔayɛ asie baa n’anim wɔ hann mu. (Mmebusɛm 15:3) Sɛ́ mma a Onyankopɔn bo afuw wɔn no, Israelfo a wɔannu wɔn ho no ‘hweree wɔn mfe sɛ asutu bi.’ Eyi nti, yɛn ankasa nkwa nna a ɛyɛ tiaa no te sɛ huhuw bi a efi yɛn anom, te sɛ asutu bi.\n16. Sɛ ebinom reyɛ bɔne wɔ kokoam a, dɛn na ɛsɛ sɛ wɔyɛ?\n16 Sɛ yɛn mu bi yɛ bɔne kokoam a, yebetumi de nneyɛe a ɛte saa no asie yɛn yɔnko nnipa akosi bere bi. Nanso, yɛn nnebɔne a yɛde sie no ‘bɛda adi wɔ Yehowa anim hann mu,’ na yɛn nneyɛe no bɛsɛe yɛne no ntam abusuabɔ. Sɛ yɛbɛsan ne Yehowa anya abusuabɔ a, ebehia sɛ yɛbɔ mpae srɛ bɔne fafiri, yegyae yɛn mmarato no, na yɛde anisɔ gye Kristofo mpanyimfo honhom fam mmoa tom. (Mmebusɛm 28:13; Yakobo 5:14, 15) Hwɛ sɛnea ɛno bɛyɛ papa sen sɛ ‘yɛbɛhwere yɛn mfe sɛ asutu bi,’ ma asɛm aba daa nkwa anidaso a yɛwɔ no ho!\n17. Nnipa dodow no ara nkwa nna te dɛn, na dɛn na ahyɛ yɛn asetra ma?\n17 Ɛdefa nnipa a wɔnyɛ pɛ nkwa nna ho no, odwontofo no kae sɛ: “Yɛn mfirihyiam nna, emu wɔ mfe aduɔson, na sɛ ɛboro so a, na ɛredu aduɔwɔtwe, na emu ahoahoade yɛ ɔbrɛ ne ahuhude, na etwam ntɛmso, na yetu kɔ.” (Dwom 90:10) Nnipa dodow no ara nkwa nna yɛ mfirihyia 70, na bere a Kaleb dii mfirihyia 85 no, ɔkaa n’ahoɔden soronko no ho asɛm. Nnipa binom wɔ hɔ a wodi boroo saa, ebi te sɛ Aaron (123), Mose (120), ne Yosua (110). (Numeri 33:39; Deuteronomium 34:7; Yosua 14:6, 10, 11; 24:29) Nanso, awo ntoatoaso a na wonni gyidi a wofii Misraim no de, wɔn a na wɔadi mfirihyia 20 rekɔ no wuwui mfirihyia 40 mu. (Numeri 14:29-34) Ɛnnɛ, wɔ aman pii mu no, nnipa dodow no ara nkwa nna te sɛ nea odwontofo no kae no. “Ɔbrɛ ne ahuhude” ahyɛ yɛn mfirihyia nna no mu ma. Etwam ntɛm so, “na yetu kɔ.”—Hiob 14:1, 2.\n18, 19. (a) ‘Sɛ́ yebehu yɛn nna kan, na yɛanya nyansa koma’ no kyerɛ dɛn? (b) Nyansa a yɛde bedi dwuma no bɛka yɛn ma yɛayɛ dɛn?\n18 Odwontofo no toaa so sɛ: “Hena na ohu w’abufuw ano den a ɛyɛ, ne w’anibere, sɛ wo ho suro te? Ma yenhu yɛn nna kan sɛ ɛte, na yɛanya nyansa koma.” (Dwom 90:11, 12) Yɛn mu biara nni hɔ a onim Onyankopɔn abufuw ano den anaa baabi a n’anibere kodu, na ɛsɛ sɛ eyi ma yenya ne ho suro pa kɛse. Nokwarem no, ɛsɛ sɛ ɛkanyan yɛn ma yebisa no ‘sɛnea yebetumi ahu yɛn nna kan, na ama yɛanya nyansa koma.’\n19 Odwontofo no nsɛm no yɛ mpaebɔ a ɛkyerɛ sɛ Yehowa kyerɛkyerɛ ne nkurɔfo sɛnea ɛbɛma wɔde nyansa adi dwuma wɔ ɔkwan a wɔbɛfa so abu wɔn nkwa nna a aka ano na wɔde adi dwuma wɔ ɔkwan a ɛsɔ Onyankopɔn ani so. Nnafua bɛyɛ 25,500 na ɛwɔ nkwa nna a ne tenten yɛ mfirihyia 70 mu. Nanso, ɛmfa ho mfe a yɛadi no, ‘yennim nea ɛbɛba ɔkyena, efisɛ yɛyɛ huruhurow a eyi ne ho kakra, na afei ɛyera.’ (Yakobo 4:13-15) Esiane sɛ ‘ɛbere ne asiane to yɛn nyinaa’ nti, yentumi nkyerɛ bere tenten a yɛbɛtra ase. Enti, momma yɛmmɔ mpae nhwehwɛ nyansa a yɛde begyina sɔhwɛ ahorow ano, na yɛde ne nnipa foforo adi nsɛm wɔ ɔkwan a ɛfata so, na yɛde ayɛ nea yebetumi biara wɔ Yehowa som adwumam mprempren—ɛnnɛ! (Ɔsɛnkafo 9:11; Yakobo 1:5-8) Yehowa nam N’asɛm, ne honhom, ne n’ahyehyɛde no so kyerɛ yɛn kwan. (Mateo 24:45-47; 1 Korintofo 2:10; 2 Timoteo 3:16, 17) Nyansa a yɛde bedi dwuma bɛka yɛn ma ‘yɛahwehwɛ Onyankopɔn Ahenni kan’ na yɛde yɛn nna adi dwuma wɔ ɔkwan bi so a ɛbɛhyɛ Yehowa anuonyam na ama ne koma ani agye. (Mateo 6:25-33; Mmebusɛm 27:11) Nokwarem no, koma nyinaa mu a yebefi asom no no renyi yɛn haw ahorow nyinaa mfi hɔ, nanso ɛma yenya anigye kɛse.\nYehowa Nhyira Ma Yenya Anigye\n20. (a) Ɔkwan bɛn so na ‘ade yɛ Onyankopɔn mmɔbɔ’? (b) Sɛ yɛyɛ bɔne a anibere wom na yenu yɛn ho nokwarem a, ɔkwan bɛn so na Yehowa ne yɛn bedi?\n20 Sɛ yebetumi anya anigye wɔ yɛn nkwa nna a aka nyinaa mu a, hwɛ sɛnea anka ɛbɛyɛ fɛ! Eyi mu no, Mose srɛe sɛ: “[Yehowa, “NW”], san w’akyi,—ɛno, da bɛn ara?—Na ma wo nkoa ade nyɛ wo mmɔbɔ. Fa w’adɔe [anaa, nokware dɔ] ma yɛmmee nhema, na yɛadi ahurusi, na yɛn ani agye yɛn nna nyinaa mu.” (Dwom 90:13, 14; NW ase hɔ asɛm) Onyankopɔn nni mfomso. Nanso, ‘ade yɛ no mmɔbɔ’ na ‘ɔsan n’akyi’ fi n’abufuw ne asotwe a ɔde ma ho bere a kɔkɔbɔ a ɔde ma wɔ adeyɛ a ɛte saa ho no ma nnebɔneyɛfo a wɔanu wɔn ho no sakra wɔn abrabɔ ne wɔn nneyɛe no. (Deuteronomium 13:17) Sɛ yɛyɛ bɔne a anibere wom mpo na yɛda nokware ahonu adi a, Yehowa ‘nam n’adɔe so bɛma yɛamee,’ na yebenya biribi agyina so ‘adi ahurusi.’ (Dwom 32:1-5) Na sɛ yɛfa trenee kwan so a, yebehu nokware dɔ a Onyankopɔn wɔ ma yɛn no, na yebetumi ‘agye yɛn ani yɛn nna nyinaa mu’—yiw, yɛn nkwa nna a aka nyinaa mu.\n21. Ebetumi aba sɛ dɛn na na Mose nam nsɛm a ɛwɔ Dwom 90:15, 16 so resrɛ?\n21 Odwontofo no fi komam bɔɔ mpae sɛ: “Ma yɛn ho nsan yɛn, sɛ nna a wobrɛɛ yɛn ase wɔ mu ne mfe a yehuu mu bɔne no. Ma w’adwuma nna adi mma wo nkoa, na w’anuonyam nna adi wɔn mma so.” (Dwom 90:15, 16) Ebetumi aba sɛ na Mose resrɛ Onyankopɔn sɛ onhyira Israelfo mma wɔn ahurusidi ne nna ne mfe dodow a wohuu amane no nhyia anaa ɛnyɛ pɛ. Ɔsrɛe sɛ Onyankopɔn ‘adwuma’ a ɛyɛ hyira a obehyira Israelfo no nna adi mma N’asomfo no nhu na N’anuonyam nna adi wɔ wɔn mma, anaa wɔn asefo so. Yebetumi abɔ mpae ma afata sɛ wonhyira adesamma asoɔmmerɛfo wɔ Onyankopɔn wiase foforo a wɔahyɛ ho bɔ no mu.—2 Petro 3:13.\n22. Sɛnea Dwom 90:17 kyerɛ no, dɛn na yebetumi abɔ ho mpae ma afata?\n22 Dwom 90 de adesrɛ yi ba awiei sɛ: “[Yehowa, “NW”] yɛn Nyankopɔn animtew mmra yɛn so, na yɛn nsa ano adwuma no, ma ɛnyɛ yiye mma yɛn, yiw, yɛn nsa ano adwuma na ma ɛnyɛ yiye.” (Dwom 90:17) Saa nsɛm yi da no adi sɛ yebetumi abɔ mpae ma afata sɛ Onyankopɔn nhyira yɛn mmɔdenbɔ so wɔ ne som adwuma mu. Sɛ́ Kristofo a wɔasra wɔn anaa wɔn ahokafo, “nguan foforo” no, ɛyɛ yɛn anigye sɛ ‘Yehowa animtew’ wɔ yɛn so. (Yohane 10:16) Hwɛ sɛnea ɛyɛ yɛn anigye sɛ Onyankopɔn ama ‘yɛn nsa ano adwuma ayɛ yiye’ sɛ Ahenni adawurubɔfo ne nneɛma foforo mu!\nMomma Yɛnkɔ so Nkan Yɛn Nna\n23, 24. Ɔkwan bɛn so na yebetumi anya Dwom 90 ho a yebesusuw no so mfaso?\n23 Ɛsɛ sɛ Dwom 90 ho a yɛasusuw yi ma yɛn ho a yɛde to Yehowa, yɛn “guankɔbea,” so no mu yɛ den. Sɛ yesusuw emu nsɛm a ɛfa tiaa a nkwa yɛ no ho a, ɛsɛ sɛ ɛma yehu hia a Onyankopɔn akwankyerɛ a yɛde bɛkan yɛn nna no ho hia kɛse. Na sɛ yɛkɔ so yere yɛn ho hwehwɛ Onyankopɔn nyansa na yɛde di dwuma a, yɛwɔ awerɛhyem sɛ yɛn nsa bɛka Yehowa adɔe ne ne nhyira.\n24 Yehowa bɛkɔ so akyerɛ yɛn sɛnea ɛsɛ sɛ yɛkan yɛn nna. Na sɛ yetie n’akwankyerɛ a, yebetumi akɔ so akan yɛn nna akosi daa. (Yohane 17:3) Nanso, sɛ yɛbɛkɔ so anya daa nkwa ho anidaso a, ɛsɛ sɛ Yehowa yɛ yɛn guankɔbea. (Yuda 20, 21) Sɛnea yebehu wɔ asɛm a edi hɔ mu no, wɔakyerɛkyerɛ asɛm yi mu fann wɔ Dwom 91 mu nsɛm a ɛhyɛ nkuran no mu.\n•Ɔkwan bɛn so na Yehowa yɛ yɛn “guankɔbea”?\n•Dɛn nti na yebetumi aka sɛ Yehowa ayɛ krado bere nyinaa sɛ ɔbɛboa yɛn?\n•Ɔkwan bɛn so na Yehowa boa yɛn ‘ma yɛkan yɛn nna’?\n•Dɛn na ɛma yɛn ‘ani tumi gye yɛn nna nyinaa mu’?\nNá Yehowa yɛ Onyankopɔn ‘ansa na wɔrewo mmepɔw’\nWɔ Yehowa ani so no, Metusala a odii mfirihyia 969 no anni da koro\n[Mfonini ahorow wɔ kratafa 14]\nYehowa ama ‘yɛn nsa ano adwuma ayɛ yiye’\nShare Share Yehowa Ma Yehu Yɛn Nna Kan\nw01 11/15 kr. 10-15\nSo Nkwagye Ho Anidaso Bi Wɔ Hɔ?\nYesu Gye Nkwa—Ɔkwan Bɛn So?\nNnipa Ɔpepem Pii Akyerɛ New World Translation Ho Anigye Wɔ Wiase Nyinaa\nWudi Nyaatwomyɛ Ho Dwuma Dɛn?\nSkitefo Tete Mmere Mu Nnipa a Wɔn Ho Yɛ Nwonwa\nNoa Gyidi Bu Wiase no Fɔ\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 15, 2001\nShare Share ƆWƐN-ABAN—NEA ADESUA NSƐM WOM November 15, 2001\nƆWƐN-ABAN—NEA ADESUA NSƐM WOM November 15, 2001


Anuanom Mmea A Wohuu Amane A ‘Wɔkyekyee Israel Fie’\nƆwɛn-Aban—Nea Adesua Nsɛm Wom | October 1, 2007\nKENKAN WƆ Albanian Arabic Armenian Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Hiligaynon Hungarian Igbo Indonesian Italian Japanese Korean Lithuanian Malagasy Malayalam Myanmar Norwegian Polish Portuguese Rarotongan Romanian Russian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Vietnamese\nBERE a ade rekye no, na Lea nim sɛ ɛrenkyɛ na ne ho ada hɔ. Ná Yakob a ɔda ne kokom no behu sɛ sɛɛ ná ɔnyɛ ne nuabea kumaa Rahel a ɔwaree no no. Ɛda adi sɛ, Lea de ntama kataa no ho nyinaa dii kan kɔdaa ayeforo mpa a na wɔato ama Yakob ne Rahel no so anadwo sɛnea ne papa ne no hyehyɛɛ ho no.\nBere a ade kyee na Yakob hui sɛ wɔadaadaa no no, hwɛ sɛnea ɛbɛyɛ sɛ ɛhaw no! Yakob bo fuwii ma ɔne Lea papa Laban hamee. Saa bere no, ɛbɛyɛ sɛ Lea dwennwenee sɛnea ɔno nso boapa yɛɛ ne ho te sɛ Rahel ne nea na ebetumi afi mu aba no ho. Lea ne Rahel asɛm no yɛ Bible mu asɛm a ɛho hia, na ɛma yehu nea enti a mfaso nni aware dodow so, ne nea enti a ɛnsɛ sɛ yefi yɛn aware mu hokafo akyi no nso.\nƆhɔho Bi a Wohuu no wɔ Abura no Ho\nMfe ason a atwam no, na Rahel atutu mmirika akɔka akyerɛ n’agya sɛ wahu ɔhɔho bi a ɔkyerɛ sɛ ɔyɛ wɔn busuani wɔ abura no ho. Sɛɛ ná ɔhɔho no yɛ Rahel sewaa ba a wɔfrɛ no Yakob no, na na ɔyɛ Yehowa somfo. Ɔsram biako akyi no, Yakob ka kyerɛɛ Laban sɛ ɔmma ɔnsom no mfe asom na ɔmfa Rahel mma no aware. Esiane sɛ Laban hui sɛ ne wɔfase Yakob pɛ adwuma na wɔn amammerɛ nso ma kwan ma wotumi ware wɔn abusuafo nti, ɔpenee nea Yakob kae no so.—Genesis 29:1-19.\nNá ɔdɔ a Yakob wɔ ma Rahel no nnyina honam akɔnnɔ so, na ɛyɛ dɔ kann. Ɛno nti, mfe ason a wɔhyehyɛ too hɔ sɛ wɔbɛware no yɛɛ “n’ani so sɛ nna mfuamfua bi.” (Genesis 29:20) Sɛnea Yakob dɔɔ Rahel kosii sɛ Rahel wui no ma yehu sɛ ɛbɛyɛ sɛ na Rahel wɔ su ahorow pii a na Yakob ani gye ho.\nSo na Lea nso pɛ sɛ ɔware Yehowa somfo a odi nokware? Ɛno de, Bible nka ho asɛm. Wɔakyerɛkyerɛ adwene a na Laban kura wɔ aware no ho no mu akɔ akyiri wɔ Bible mu. Bere soe sɛ Yakob ware Rahel no, Laban too pon maa wɔn. Nanso, Bible ka sɛ, adesae no, Laban de Lea brɛɛ Yakob ma “ɔkɔɔ ne ho.”—Genesis 29:23.\nSo Lea ne n’agya na ɛfaa adwene daadaa Yakob? Anaasɛ na ɛsɛ sɛ otie n’agya nti na ɔyɛɛ saa? Ná Rahel wɔ he saa bere no? So na onim nea ɛrekɔ so no? Sɛ na onim a, ɔtee nka dɛn? So na n’agya asɛm yɛ den araa ma enti na ɔrentumi ntwiw mfa no so? Bible mma yɛn saa nsɛmmisa yi ho mmuae. Ɛmfa ho adwene a na Rahel ne Lea wɔ wɔ asɛm yi ho biara no, akyiri yi, ɛpɔw a wɔbɔe no maa Yakob bo fuwii. Na Laban mmom na Yakob ne no hamee, na ɛnyɛ ne mmabea no. Yakob kae sɛ: “Ɛnyɛ Rahel nti na mesom wo? Na ɛdɛn nti na woasisi me yi?” Asɛm bɛn na Laban kae? Ɔkae sɛ: “Wɔmma akumaa nware ansa na wɔde abakan ama. Di ne nkyɛn nnawɔtwe yi, na yɛde oyi nso bɛma wo, ɔsom a wobɛsom me mfe ason bio ho.” (Genesis 29:25-27) Ɛyɛ saa kwan yi so na wɔdaadaa Yakob ma ɔwaree yerenom baanu ma ɛkɔfaa koratwe bɔne baa wɔn abusua mu no.\nAbusua Bi a Anigye Nnim\nNá Yakob dɔ Rahel. Enti, bere a Onyankopɔn hui sɛ Yakob ‘tan’ Lea na ɔdɔ Rahel no, ɔmaa Lea woe, na Rahel de, na ɔnwo. Nanso, na ɛnyɛ ɔba nkutoo na na Lea pɛ; na ɔpɛ sɛ Yakob dɔ no nso. Bere a Lea hui sɛ Yakob dɔ Rahel no, ne werɛ howee. Eyi nyinaa akyi no, Lea hwɛɛ kwan sɛ n’abakan Ruben a ne din no ase ne “Monhwɛ babanin” no nti, Yakob bɛdɔ no. Biribi nti na Lea de saa din no too ne ba no. Lea kae sɛ: “[Yehowa, NW] ahwɛ m’amane, na afei de, me kunu bɛdɔ me.” Nanso, Yakob annɔ no; saa ara na ɔbabarima a ɔto so abien a ɔwoo no no nso amma wannɔ no. Lea too saa abofra no din Simeon, a ase ne “Otie.” Lea kae sɛ: “[Yehowa, NW] ate sɛ wɔtan me nti na ɔde oyi nso ama me.”—Genesis 29:30-33.\nKa a Lea kae sɛ Onyankopɔn atie no no kyerɛ sɛ, na wabɔ ne haw no ho mpae. Ɛte sɛ nea na Lea yɛ ɔbea a ɔwɔ gyidi. Nanso, ɔkɔɔ so dii awerɛhow wɔ bere a ɔwoo ne babarima a ɔto so abiɛsa a ɔtoo ne din Lewi no mpo. Lewi din a ase ne “Ɛhofam” anaasɛ “Nkabom” no ma yɛte asɛm a edi hɔ yi a Lea kae no ase. Lea kae sɛ: “Afei ansa na me kunu de ne ho bɛfam me ho, efisɛ me ne no awo mmabarima baasa.” Nanso, ɛda adi sɛ Yakob anka ne ho ankɔ Lea ho. Ɛbɛyɛ sɛ Lea gye toom sɛ Yakob renka ne ho mma ne ho, efisɛ edin a ɔde too ne babarima a ɔto so anan no ma yehu sɛ na ɔnhwɛ kwan sɛ Yakob bɛdɔ no. Mmom no, ne ba no a ɔtoo ne din Yuda no kyerɛ aseda a ɔde maa Onyankopɔn. Efisɛ nea edin Yuda kyerɛ ne “Ayeyi” anaasɛ “Ayeyi ba.” Nea Lea kae ara ne sɛ: “Eyi de meyi [Yehowa, NW] ayɛ.”—Genesis 29:34, 35.\nSɛ Lea dii awerɛhow a, ɛnde yɛbɛka sɛ Rahel ho yeraw no. Rahel srɛɛ Yakob sɛ: “Ma me mma, na anyɛ saa a, mewu.” (Genesis 30:1) Ná Yakob dɔ Rahel, nanso na Rahel pɛ ɔba. Ná Lea wɔ mma, nanso na ɔpɛ sɛ Yakob dɔ no. Ná mmea baanu no nyinaa ani bere nea ne yɔnko wɔ, nanso na wɔn mu biara nni anigye. Ná wɔn baanu nyinaa dɔ Yakob, na na wɔpɛ sɛ wɔne no wo mma. Ná wɔn mu biara ani bere ne yɔnko. Hwɛ sɛnea na abusua no asɛm yɛ awerɛhow fa!\nSaa bere no, sɛ obi nwo a, na ɛyɛ ɔhaw. Ná Onyankopɔn ahyɛ Abraham, Isak, ne Yakob bɔ sɛ “aseni” no befi wɔn abusua mu, na wɔnam no so na wobehyira mmusuakuw nyinaa. (Genesis 26:4; 28:14) Nanso, na Rahel nni mma. Yakob kae sɛ Onyankopɔn nkutoo na obetumi ama Rahel awo mma, na watumi aboa ma saa nhyira no abam. Nanso, na Rahel repere ne ho. Rahel ka kyerɛɛ ne kunu sɛ: “Hwɛ, m’afenaa Bilha ni, kɔ ne ho, na ɔnwo ngu me srɛ so, na me nso minnya ne ho mma.”—Genesis 30:2, 3.\nEbia ɛbɛyɛ den ama yɛn sɛ yɛbɛte nea Rahel yɛe no ase. Nanso, wɔ aware ahorow a wɔhyehyɛe wɔ tete mmere mu ho kyerɛwtohɔ bi a wohui wɔ aman a ɛbɛn Mediterranea Supɔw no so mu no, na wɔkyerɛ sɛ sɛ ɔyere bi nwo a, na obetumi de n’afenaa ama ne kunu ma wawo ama no. * (Genesis 16:1-3) Ɛtɔ mmere bi a, na wotumi bu afenaa no mma no sɛ wɔyɛ ɔyere a ɔnwo no mma.\nBere a Bilha woo ɔbabarima no, Rahel de anigye kae sɛ: “Onyankopɔn adi m’asɛm, na watie me nne nso ama me ɔba.” Enti ɔtoo ne din Dan a ase ne, “Ɔsennifo.” Ɛda adi sɛ, ná Rahel nso abɔ ne haw no ho mpae. Bere a Bilha woo ɔbabarima a ɔto so abien a ɔtoo ne din Naftali a ase ne “M’akodi” no, Rahel kae sɛ: “Ako akɛse na me ne me nuabea adi, nso matumi no.” Edin ahorow a wɔde totoo mmofra no ma yehu sɛnea na wɔretwe kora denneennen no.—Genesis 30:5-8.\nEbia Rahel nyaa adwene sɛ Bilha a ɔde no maa Yakob no yɛ mpae a ɔbɔe no ho adwuma na na ɔreyɛ, nanso na ɛnyɛ saa kwan yi na na Onyankopɔn bɛfa so ama no anya mma. Yebetumi asua biribi afi saa asɛm yi mu. Sɛ yɛsrɛ Yehowa hɔ biribi a, ɛnsɛ sɛ yɛpere yɛn ho wɔ ho. Obetumi abua yɛn mpaebɔ wɔ ɔkwan bi a yɛn anni nna so so ne bere a yɛnhwɛ kwan.\nLea nso de n’afenaa Silpa maa Yakob aware, sɛnea ɛbɛyɛ a Rahel rensisi no. Silpa dii kan woo Gad, na akyiri yi, ɔwoo Aser.—Genesis 30:9-13.\nAdesãa bi a Lea ba Ruben kɔfa baa fie no ma yehu sɛnea na Rahel ne Lea retwe kora no. Ná nkurɔfo susuw sɛ saa aduaba yi boa ma ɔbea tumi nyinsɛn. Bere a Rahel srɛɛ Lea sɛ ɔmma no adesãa no bi no, Lea kaa asɛm bi de twiw Rahel sɛ: “So ɛnnɔɔso sɛ woafa me kunu, na worebegye me ba adesãa nso anaa?” Ebinom anya adwene sɛ, saa asɛm yi a Lea kae no kyerɛ sɛ na Yakob taa kɔda Rahel nkyɛn sen Lea. Ɛbɛyɛ sɛ Rahel hui sɛ asɛm a Lea kae no yɛ nokware, efisɛ obuaa no sɛ: “Wo ba adesãa no nti ma ɔne wo nkɔda anadwo yi.” Enti, bere a Yakob baa fie anwummere no, Lea ka kyerɛɛ no sɛ: “Bra me nkyɛn, efisɛ ɔtɔ na mede me ba adesãa matɔ wo.”—Genesis 30:15, 16.\nLea woo ne ba a ɔto so anum ne nea ɔto so asia a wɔne Isakar ne Sebulon. Ɛno akyi no, Lea kae sɛ: “Afei de, me kunu ne me bɛtra, efisɛ mawo mmabarima baasia mama no.” *—Genesis 30:17-20.\nAdesãa no ammoa Rahel amma no anyinsɛn. Bere a Rahel waree no, mfe asia akyi na onyinsɛn woo Yosef. Na ɛyɛ Yehowa na ‘ɔkaee’ no na obuaa ne mpaebɔ. Ɛyɛ saa bere no na Rahel tumi kae sɛ: “Onyankopɔn ayi m’ahohora.”—Genesis 30:22-24.\nWɔn Wu ne Nea Wogyaw Wɔ Akyi\nRahel wui bere a na ɔrewo ne ba a ɔto so abien a wɔfrɛ no Benyamin no. Ná Yakob dɔ Rahel paa, na na ne mmabarima baanu no nso da ne koma so. Mfe bi akyi, bere a Yakob rebewu no, ɔkaa ne yere a na ɔdɔ no a ɔne Rahel a owui mpofirim no wu ho asɛm. (Genesis 30:1; 35:16-19; 48:7) Lea de, yennim ne wu ho asɛm biara, nea yenim ara ne sɛ Yakob siee no wɔ ɔbodan bi a na ɔpɛ sɛ ɔno nso wu a wosie no wom no mu.—Genesis 49:29-32.\nWɔ Yakob nkwakoraabere mu no, ɔkae sɛ wahu amane wɔ n’asetram ne n’abusua mu nso. (Genesis 47:9) Akyinnye biara nni ho sɛ, Lea ne Rahel nso huu amane saa ara. Lea ne Rahel asɛm no ma yehu ɔhaw a ɛwɔ aware dodow mu, na ɛma yɛte nea enti a Yehowa kae sɛ, ɛsɛ sɛ ɔbarima biara nya ɔyere biako no ase. (Mateo 19:4-8; 1 Timoteo 3:2, 12) Sɛ okunu anaa ɔyere hu sɛ ne hokafo anya obi foforo ho anigye anaasɛ ɔne no da a, ɛde ninkuntwe ba. Ɛno ka ho bi nti na Onyankopɔn bra aguamammɔ ne awaresɛe no.—1 Korintofo 6:18; Hebrifo 13:4.\nSɛnea ɛte biara no, Onyankopɔn de mmarima ne mmea a wɔnyɛ pɛ nanso wodi nokware yɛɛ adwuma, na ɔda so ara de wɔn reyɛ adwuma nnɛ. Ná anuanom mmea baanu no mu biara wɔ mmerɛwyɛ ahorow sɛnea yɛn nso yɛwɔ bi no. Nanso, Yehowa nam saa mmea yi so maa bɔ a ɔhyɛɛ Abraham no fii ase baam. Enti, ɛfata sɛ yɛka sɛ Rahel ne Lea na ‘wɔkyekyee Israel fie.’—Rut 4:11.\n^ nky. 15 Aware ho kyerɛwtohɔ no biako a wohui wɔ Nuzi a ɛwɔ Iraq no kenkan sɛ: “Wɔde Kelim-ninu ama Shennima aware. . . . Sɛ Kelim-ninu anwo [mma] a, Kelim-ninu bɛpɛ ɔbea bi [afenaa bi] a ofi Lullu asase so ama Shennima aware no.”\n^ nky. 20 Lea mma no mu biako a wɔfrɛ no Dina no nkutoo ne Yakob mmabea no mu nea yenim ne din.—Genesis 30:21; 46:7.\nLea ne Rahel nyinaa ani beree nea ne yɔnko wɔ, na na wɔn mu biara nni anigye\nIsrael man no fi Yakob mmabarima 12 no mu\nShare Share Anuanom Mmea A Wohuu Amane A ‘Wɔkyekyee Israel Fie’\nw07 10/1 kr. 8-11\nSodifo Bi a Ɔyɛ Ɔdefo Ansi Gyinae Pa\nNneɛma a Yɛyɛ a Ɛma Yɛn Ani Gye\nYoel ne Amos Nhoma no Mu Nsɛntitiriw\nMomma Yɛnyɛ Nneɛma A Mfaso Wɔ So Wɔ Yɛn Asetram\nMomma Yɛnyɛ Onyankopɔn Apɛde Nnɛ\nOgye A Yebenya Afi Ofirisumfo No Mfiri Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 1, 2007\nShare Share ƆWƐN-ABAN—NEA ADESUA NSƐM WOM October 1, 2007\nƆWƐN-ABAN—NEA ADESUA NSƐM WOM October 1, 2007


Asomafo 27 - Nkwa Asem (NA-TWI) | Biblica\nAsomafo 27 - Nkwa Asem (NA-TWI)\nPaulo kɔ Roma\n1Wosii gyinae wiei sɛ yɛnkɔ Italia no, wɔde Paulo ne nneduafo bi hyɛɛ Yulio a ɔyɛ Roma asraafo panyin no nsa. 2 Yɛkɔtenaa hyɛn bi a ɛrekɔ Asia fam no mu wɔ Adramitio. Na Makedoniani Aristarko a ofi Tesalonika no ka yɛn ho.\n3 Ade kyee no, yekoduu Sidon. Yulio yɛɛ Paulo adɔe ma ɔkɔsraa ne nnamfo ma wɔmaa no nneɛma a ɛho hia no no. 4 Esiane sɛ yetuu wɔ hɔ no na mframa bɔ hyia yɛn no nti, yɛka kɔɔ Kipro nifa fam. 5 Yɛnam po so kɔfaa Kilikia ne Pamfilia koduu Mira a ɛwɔ Likia mantam mu no mu. 6 Ɛhɔ na asraafo panyin no huu hyɛn bi a efi Aleksandria rekɔ Italia. Enti ɔde yɛn kɔtenaa mu.\n7 Hyɛn no kɔɔ brɛoo ma yedii nna wɔ po no so. Yɛbrɛe ansa na yɛredu Knido. Esiane sɛ na mframa bɔ hyia yɛn no nti, yɛfaa Salmoni hyɛngyinabea ka kɔɔ Kreta nifa fam. 8 Yɛka kɔɔ mpoano nkakrankakra kosii sɛ yɛde ɔbrɛ beduu baabi a wɔfrɛ hɔ Hyɛn Agyinae a ɛbɛn kurow Lasea.\n9 Esiane sɛ na afe no rekɔ n’awiei na saa bere no nso po no so fa yɛ hu no nti, yɛtenaa hɔ kyɛe. Paulo tuu wɔn fo se, 10 “Anuanom, mihu sɛ, sɛ yɛtoa yɛn akwantu yi so a, yebehu amane ama ebia hyɛn no abɔ ama emu nneɛma asɛe ama nnipa ahwere wɔn nkwa.” 11 Nanso asraafo panyin no antie fo a Paulo tuu wɔn no na mmom otiee nsɛm a hyɛnkafo no ne hyɛn no wura kae no. 12 Esiane sɛ na hyɛngyinabea hɔ nye mma sɛ wɔbɛtena hɔ awɔw bere mu no nti nnipa no pii pɛe sɛ, sɛ ebetumi a, anka hyɛn no betu afi hɔ akɔ Foenike. Foenike yɛ hyɛngyinabea a ɛwɔ Kreta a ɛda atifi ne anafo ntam wɔ atɔe fam. Ɛyɛ baabi a wobetumi atena hɔ awɔwbere mu.\nƐpo so ahum no\n13 Mframa a ano nyɛ den bɔ fii anafo fam. Eyi maa nnipa no susuwii sɛ wobetumi atoa wɔn akwantu no so sɛnea wɔahyehyɛ no. Enti wotuu sɛkyɛ no de hyɛn no faa Kreta mpoano.\n14 Ankyɛ koraa na mframa kɛse bi a wɔfrɛ no “Atifi Apuei Mfarama” bɔ fii supɔw no so. 15 Mframa no bɔ bunkam faa yɛn hyɛn no so twee no kɔɔ po no mu. Yɛbɔɔ mmɔden sɛ yɛbɛdan hyɛn no ani na anyɛ yiye no, yegyae maa mframa no twee no kɔe.\n16 Yeduu supɔw ketewa bi a wɔfrɛ no Klauda ho a na ɛhɔ mframa ano nyɛ den mpo no, yɛbrɛe ansa na yɛretumi atwe hyɛn no korow a ɛsɛn akyi no aba mu. 17 Hyɛn no mu adwumayɛfo maa so baa hyɛn no mu, kyekyeree no denneenen. Esiane sɛ na wosuro sɛ wɔbɛkɔ akotim anhwea mu nti, woyiyii hyɛn dua no so ntama maa mframa no bɔɔ hyɛn no kɔɔ baabiara a ɛpɛ.\n18 Ahum no kɔɔ so tui; ɛno nti ade kyee no, woyiyii hyɛn no mu nneɛma no bi tow guu po no mu. 19 Ne nnansa so no, wɔsesaw hyɛn no ho nneɛma no bi tow gui. 20 Nnafua bebree twaa mu a na yenhu awia anaa nsoromma a na ahum no gu so retu. Eyi maa yɛn anidaso nyinaa sae.\nPaulo kyekye wɔn werɛ\n21 Nnafua bebree twaa mu a na obiara nnidii no, Paulo ka kyerɛɛ wɔn se, “Anuanom, sɛ mutiee me na yɛantu amfi Kreta a, anka ɛnyɛ ɛne yɛn amanehunu yi. 22 Nanso momma mo bo ntɔ mo yam, efisɛ, mo mu biara renwu na mmom hyɛn no na ɛbɛbɔ.\n23 “Nnɛra anadwo, Onyankopɔn a mesom no no bɔfo baa me nkyɛn 24 bɛka kyerɛɛ me se, ‘Paulo, nsuro! Nea ɛbɛyɛ biara wubedu Kaesare anim ama wadi w’asɛm. Wɔn a wɔka wo ho yi nso, Onyankopɔn adom nti, biribiara renyɛ wɔn.’ 25 Anuanom, momma mo bo ntɔ mo yam, efisɛ, migye Onyankopɔn di na asɛm a waka akyerɛ me no bɛba mu pɛpɛɛpɛ. 26 Nanso nea ɛbɛyɛ biara, hyɛn no bɛbɔ wɔ supɔw bi mpoano.”\nHyɛn no bɔ\n27 Ne nnawɔtwe abien anadwo no a na ahum no nti hyɛn no redi akɔneaba wɔ Adria po so no, ɔdasu mu na hyɛn no mu adwumayɛfo hui sɛ yɛrebɛn asase. 28 Wɔtow susuhama hui sɛ nsu no mu tenten yɛ anamɔn ɔha ne aduonu. Ɛyɛɛ kakra a wosusuw bio no, wohui sɛ ɛyɛ anammɔn aduɔkron. 29 Esiane sɛ na wosuro sɛ anyɛ a hyɛn no bɛpem abotan bi nti, wɔtow asɛkyɛ anan wɔ hyɛn no akyi twɛn adekyee. 30 Hyɛn no mu adwumayɛfo pɛe sɛ woguan. Enti wogyaa hyɛn no korow no sii po no ani boapa yɛe sɛnea wɔrekɔtow sɛkyɛ wɔ hyɛn no anim. 31 Paulo ka kyerɛɛ asraafo panyin no ne asraafo a wɔka ne ho no se, “Sɛ hyɛn yi mu adwumayɛfo no guan a, mubewuwu.” 32 Eyi nti, asraafo no twaa hama a ɛkyekyere hyɛn no korow no mu no ma ɛkɔe.\n33 Ade reyɛ akye no, Paulo srɛɛ wɔn nyinaa sɛ wonnidi. Nea ɔkae ne sɛ, “Nnawɔtwe abien ni, mo mu biara mfaa aduan nkaa n’ano. 34 Mesrɛ mo, obiara nnidi sɛnea ɛbɛyɛ a mobenya ahoɔden. Biribiara renyɛ obiara.”\n35 Paulo kasa wiei no, ɔfaa abodoo bɔɔ mpae, daa Onyankopɔn ase wɔ wɔn nyinaa anim na obuu bi dii. 36 Amonom hɔ ara wɔn nyinaa bo tɔɔ wɔn yam ma wofitii ase didii. 37 Nnipa a na yɛwɔ hyɛn no mu no dodow yɛ ahanu ne aduɔsɔn asia. 38 Obiara didi mee no, hyɛn no mu adwumayɛfo no tow aburow a ɛwɔ hyɛn no mu no guu po no mu maa hyɛn no mu yɛɛ hare.\n39 Ade kyee no, hyɛn no mu adwumayɛfo no anhu sɛ wɔadu mpoano. Wohuu baabi a po no adidi akɔ asase no mu a nsu taa hɔ. Enti wɔyɛɛ wɔn adwene sɛ wɔbɛka hyɛn no akɔ hɔ ama akotim. 40 Ɛno nti wotwitwaa hyɛn no asɛkyɛ ahama mu maa asɛkyɛ no guu po mu. Afei wɔsansanee hama a ekita akyerɛkyerɛkwan no mu na afei wosii ntama a ɛwɔ hyɛn no anim no sɛnea ɛbɛyɛ a mframa betumi abɔ hyɛn no akɔ mpoano. 41 Nanso hyɛn no kɔpem anhweatam bi ma etimii. Hyɛn no anim timii denneenen ɛnna n’akyi no nso, asorɔkye a na ɛrebɔ no no ma ebubui.\n42 Asraafo no yɛɛ wɔn adwene sɛ wobekunkum nneduafo no nyinaa sɛnea ɛbɛyɛ a obiara rennya kwan nguan. 43 Nanso esiane sɛ na asraafo panyin no pɛ sɛ ogye Paulo nkwa no nti, wamma wɔn ho kwan. Mmom, ɔhyɛe sɛ wɔn a wobetumi aguare no mfiti ase nguare nkɔ mpoano. 44 Wɔn a aka no nso ntetare mmerɛte ne nnua asinasin a abubu fi hyɛn no mu no so nkɔ mpoano. Saa kwan yi so na yɛnam beduu mpoano nohɔ dwoodwoo.\nNA-TWI : Asomafo 27


4 Mose 4 AKCB - Matteus 4 LB\n4 Mose 4:1-49\n1Awurade ka kyerɛɛ Mose ne Aaron se: 2“Kan Kohatfo no dodow a wɔwɔ Lewifo no abusua mu. 3Saa nnipakan yi bɛyɛ mmarima nko ara a wɔadi fi mfe aduasa kosi aduonum a wobetumi ayɛ adwuma wɔ Ahyiae Ntamadan mu.\n4“Kohat mma no dwumadi ne sɛ wɔbɛhwɛ akronkronne no so wɔ Ahyiae Ntamadan no mu. 5Sɛ wɔretu afi atenae hɔ a, Aaron ne ne mma mmarima na wobedi kan akɔ Ahyiae Ntamadan no mu akɔfa nkataanim no de akata adaka no ho. 6Afei, wɔde abirekyi nhoma bɛkata nkataanim no ho na wɔde ntama tuntum akata abirekyi nhoma no ho na wɔde nnua a wɔde soa adaka no ahyehyɛ ne nkaa no mu.\n7“Afei, wɔmfa ntama tuntum nsɛw ɔpon a Daa Daa Brodo no da so no so; na wɔmfa mprɛte, nsanka, ne adidi nkankyee ne ɔnom afɔre nkuruwa no; brodo no ngu ntama no so ara. 8Wɔde ntama kɔkɔɔ bɛkata so na wɔasan de abirekyi nhoma akata ntama kɔkɔɔ no so. Na afei, wɔde nnua a wɔde bɛsoa no ahyehyɛ ɔpon no mu.\n9“Ɛsɛ sɛ wɔde ntama tuntum kata kaneadua no, akanea no, adabaw no, nkuku apampaa no ne ngo tumpan no ho. 10Saa nneɛma yi nyinaa nso wɔde abirekyi nhoma a ɛyɛ den bɛkata ho na wɔde nea wɔakyekyere no nyinaa abegu ɔpon no so.\n11“Ɛsɛ sɛ wɔde ntama tuntum kata sikakɔkɔɔ afɔremuka no so na wɔsan de abirekyi nhoma kata so bio na wɔde nnua a wɔde soa no hyehyɛ afɔremuka no mu.\n12“Hyiadan no mu som no ho nneɛma a aka no nyinaa, ɛsɛ sɛ wɔde ntama bibiri kyekyere ho a wɔde abirekyi nhoma asan akyekyere ho na wɔde ato mpata a wɔde soa no so.\n13“Ɛsɛ sɛ wotu nsõ no nyinaa fi afɔremuka no mu gu, na wɔde ntama kɔkɔɔ kyekyere ho. 14Ɛsɛ sɛ wɔde afɔremuka no ho ɔsom nneɛma nyinaa gu ntama no so. Saa nneɛma no ne nkankyee a wɔnoa mu, adinam, sofi, ne nkankyee a wɔde nsu a wɔde pete gu mu. Ɛsɛ sɛ wɔde abirekyi nhoma kata ne nyinaa so na wɔde nnua a wɔde soa no gu faako a ɛsɛ sɛ wɔde gu.\n15“Sɛ Aaron ne ne mma mmarima no wie kronkronbea hɔ nneɛma no anoboa a, Kohat ne nʼabusuafo bɛba abɛsoa akɔ baabiara a wɔretu nneɛma akɔ. Nanso wonni ho kwan sɛ wɔde wɔn nsa ka nneɛma a ɛho tew no bi. Wɔyɛ saa a, wobewuwu. Ɛsɛ sɛ Kohat mmabarima no soa nneɛma a ɛwɔ Ahyiae Ntamadan no mu no.\n16“Aaron babarima Eleasar a ɔyɛ ɔsɔfo no na ɔbɛhwɛ ngo a wɔde bɛsɔ kanea, nnuhuam, daa aduan a wɔde bɔ afɔre, ɔsra ngo ne Ahyiae Ntamadan no nyinaa so. Biribiara a ɛwɔ Ahyiae Ntamadan no mu no nso, ɔbɛhwɛ so.”\n17Afei, Awurade ka kyerɛɛ Mose ne Aaron se, 18“Monhwɛ sɛ wɔrentwa Kohatfo abusuakuw no mfi Lewifo mu. 19Sɛ wɔresoa nneɛma a ɛho tew no a, nea ɛsɛ sɛ wɔyɛ a wɔrenwuwu ni: Ɛsɛ sɛ Aaron ne ne mma mmarima no ne wɔn kɔ hɔ kɔkyerɛ wɔn ade a ɛsɛ sɛ wɔn mu biara soa. 20Ɛnsɛ sɛ Kohatfo no kɔ hɔ kɔhwɛ akronkronne no koraa, na wɔanwuwu.”\n21Awurade ka kyerɛɛ Mose se, 22“Kan Gerson asefo a wɔfra Lewifo abusua mu no, 23fi mmarima a wɔadi mfe aduasa kosi aduonum a wobetumi ayɛ adwuma kronkron wɔ Ahyiae Ntamadan mu hɔ no so.\n24“Gerson mmusua no dwuma a wobedi ni: 25Wɔbɛsoa ntama a etwa Ahyiae Ntamadan mu hɔ, Ahyiae Ntamadan no ankasa ne nea ɛkata ho, abirekyi nhoma nkuruso ne ntama a ɛsɛn Ahyiae Ntamadan no ano no. 26Afei, wɔbɛsoa nkataho a ɛkata adiwo hɔ fasu no ho no. Wɔbɛsoa ntama a etwa adiwo hɔ kwan no ano ne afɔremuka ne Ahyiae Ntamadan no ntam no. Wɔbɛsoa afɔremuka no, ntampehama ne nea ɛkeka ho nyinaa. Wɔn na ɛsɛ sɛ wɔhwɛ twe eyinom nyinaa. 27Aaron anaa ne mmabarima no bi tumi ma Gerson asefo no bi dwuma di. 28Eyi ne Gersonfo no adwuma wɔ Ahyiae Ntamadan no mu. Ɛsɛ sɛ wodi Aaron ba Itamar a ɔyɛ ɔsɔfo no nan ase.\n29“Kan Merari asefo a wɔfra Lewifo abusua mu no. 30Kan mmarima a wɔadi mfe aduasa kosi aduonum so a wobetumi ayɛ adwuma wɔ Ahyiae Ntamadan mu hɔ. 31Sɛ wɔpagyaw Ahyiae Ntamadan no a, wɔn na ɛsɛ sɛ wɔsoa ne nnyinaso, nnua a esisi mu, ne nsisiso, 32mpuran a wɔde yɛɛ adiwo hɔ afasu no ne ne nsisiso, nnyinaso, ntampehama ne biribiara a wɔde di ho dwuma. Fa dwumadi ahorow no hyɛ nnipa a wobɛbobɔ wɔn din no nsa. 33Merari asefo no, Aaron babarima Itamar na ɔbɛhwɛ wɔn so.”\n34Enti Mose ne Aaron ne mpanyimfo no bi kɔkan Kohatfo\n35a mmarima a wɔadi mfe aduasa kosi aduonum nyinaa a wobetumi ayɛ Ahyiae Ntamadan mu adwuma ka ho, 36na wohuu sɛ wɔn nyinaa dodow yɛ mpem abien ne ahanson aduonum. 37Eyinom ne Kohat asefo dodow a na wɔsom wɔ Ahyiae Ntamadan no mu Wɔyɛɛ eyinom nyinaa de dii Awurade ahyɛde a ɔmaa Mose no so.\n38Wɔkan Gersonfo no mmusua ne wɔn mmusuakuw.\n39Wɔkan mmarima a wɔadi mfe aduasa kosi aduonum a wobetumi ayɛ adwuma wɔ Ahyiae Ntamadan no mu. 40Wɔn nyinaa dodow yɛɛ mpem abien ahansia ne aduasa. 41Enti na Gersonfo a wɔfata sɛ wɔsom wɔ Ahyiae Ntamadan no mu no nyinaa dodow ne no. Mose ne Aaron na wɔkan wɔn sɛnea Awurade hyɛɛ wɔn no.\n42Merarifo no nso, wɔkan wɔn mmusua ne wɔn mmusuakuw.\n43Wɔkan wɔn mmarima a wɔadi mfe aduasa kosi aduonum a wɔfata sɛ wɔyɛ adwuma wɔ Ahyiae Ntamadan no mu. 44Wɔn nyinaa dodow yɛɛ mpem abiɛsa ne ahannu. 45Enti Merarifo a wɔfata sɛ wɔsom wɔ Ahyiae Ntamadan no mu no nyinaa dodow ne no. Mose ne Aaron na wɔkan wɔn sɛnea Awurade hyɛɛ Mose no.\n46Enti Mose ne Aaron ne Israel mpanyimfo nam Lewifo no mmusua ne wɔn afi so kan wɔn nyinaa. 47Mmarima a na wɔadi fi mfe aduasa kosi mfe aduonum no nyinaa a na wɔfata sɛ wɔyɛ adwuma wɔ Ahyiae Ntamadan no mu hɔ no ne wɔn a wɔbɛsoa akɔ no 48dodow yɛ mpem ahanwɔtwe ahannum ne aduɔwɔtwe.\n49Awurade hyɛ a ɔhyɛɛ Mose no nti na wɔnam so kan nnipa no.\nAKCB : 4 Mose 4


Yohane 18 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian Alur American Sign Language Amharic Arabic Argentinean Sign Language Armenian Armenian (West) Ashaninka Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgian French Sign Language Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chol Cibemba Colombian Sign Language Costa Rican Sign Language Croatian Croatian Sign Language Cuban Sign Language Cubeo Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik Emberá (Catío) Emberá (Northern) English Estonian Ewe Fijian Filipino Sign Language Finnish French French Sign Language Ga Galician Garifuna Georgian German German Sign Language Ghanaian Sign Language Greek Greek Sign Language Guahibo Guambiano Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Inga Irish Sign Language Isoko Israeli Sign Language Italian Italian Sign Language Jamaican Creole Jamaican Sign Language Japanese Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Korean Sign Language Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malawi Sign Language Malay Malayalam Malaysian Sign Language Maltese Mambwe-Lungu Mapudungun Marathi Marshallese Maya Mexican Sign Language Mixtec (Guerrero) Moore Mozambican Sign Language Myanmar Navajo Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nyungwe Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Pennsylvania German Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Punjabi Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Russian Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nYohane Kyerɛwtohɔ 18:1-40\nYuda yii Yesu mae (1-9)\nPetro de sekan twaa obi aso (10, 11)\nWɔde Yesu kɔɔ Anas hɔ (12-14)\nBere a edi kan a Petro kae sɛ onnim Yesu (15-18)\nWɔde Yesu kogyinaa Anas anim (19-24)\nBere a ɛto so abien ne bere a ɛto so abiɛsa a Petro kae sɛ onnim Yesu (25-27)\nWɔde Yesu kogyinaa Pilato anim (28-40)\n“M’Ahenni mfi wiase” (36)\n18 Bere a Yesu kaa eyinom wiei no, ɔne n’asuafo no pue kotwaa Kidron Bon+ no, na wɔkɔɔ baabi a turo bi wɔ. Na ɔne n’asuafo no kɔɔ turo no mu.+ 2 Ná Yuda a ɔrebeyi no ama no nso nim hɔ, efisɛ na Yesu ne n’asuafo no taa kohyia hɔ. 3 Enti Yuda de asraafodɔm ne awɛmfo a wofi asɔfo mpanyin ne Farisifo no nkyɛn baa hɔ, na na wokurakura agyatɛn* ne akanea ne akode.+ 4 Ná Yesu nim nea ɛrebɛto no nyinaa. Enti obegyinaa anim, na obisaa wɔn sɛ: “Hena na morehwehwɛ no?” 5 Wobuaa no sɛ: “Nasaretni+ Yesu.” Ɛnna ɔka kyerɛɛ wɔn sɛ: “Mini.” Saa bere no, na Yuda a ɔrebeyi no ama no ne wɔn na egyina hɔ.+ 6 Bere a Yesu ka kyerɛɛ wɔn sɛ, “Mini” no, wopinii wɔn akyi, na wɔhwehwee ase.+ 7 Enti obisaa wɔn bio sɛ: “Hena na morehwehwɛ no?” Ɛnna wɔkae sɛ: “Nasaretni Yesu.” 8 Yesu buae sɛ: “Maka akyerɛ mo sɛ mini. Enti sɛ me na morehwehwɛ me a, ɛnde momma mmarima yi nkɔ.” 9 Eyi maa asɛm a ɔkae no baa mu sɛ: “Wɔn a wode wɔn ama me no, memmaa wɔn mu baako mpo nyerae.”+ 10 Ɛnna Simon Petro a na sekan hyɛ ne ho no twee, na ɔde twaa ɔsɔfo panyin no akoa aso nifa fii hɔ.+ Ná akoa no din de Malko. 11 Ɛnna Yesu ka kyerɛɛ Petro sɛ: “Fa sekan no hyɛ ne bɔha* mu.+ Kuruwa a Agya no de ama me no, ɛnsɛ sɛ menom anaa?”+ 12 Afei asraafo no ne ɔsahene no ne Yudafo awɛmfo no kyeree Yesu, na wɔkyekyeree no. 13 Wodii kan de no kɔɔ Anas hɔ, efisɛ na n’ase ne Kaiafa+ a ɔyɛ ɔsɔfo panyin saa afe no.+ 14 Nokwasɛm ne sɛ, ɛyɛ Kaiafa na otuu Yudafo no fo sɛ, eye ma wɔn sɛ onipa baako bewu ama ɔman no.+ 15 Saa bere no, na Simon Petro ne osuani foforo di Yesu akyi.+ Ná ɔsɔfo panyin no nim saa osuani no, na osuani no ne Yesu kɔɔ ɔsɔfo panyin no adiwo hɔ. 16 Petro de, na ogyina abɔnten pon no akyi.* Enti osuani a na ɔsɔfo panyin no nim no no puei, na ɔne nea ɔhwɛ ɔpon no ano no kɔkasae, na ɔde Petro baa mu. 17 Na abaawa a ɔhwɛ ɔpon no ano no bisaa Petro sɛ: “Wo nso, sɛ́ woka ɔbarima yi asuafo no ho? Anaa?” Ɔkae sɛ: “Daabi, menka ho.”+ 18 Saa bere no, na awɔw wom. Ɛno nti, na nkoa ne awɛmfo no de gyabiriw asɔ ogya gyinagyina ho reto. Ná Petro nso gyina wɔn nkyɛn reto ogya no bi. 19 Ɛnna ɔsɔfo panyin no bisaa Yesu asɛm faa n’asuafo ne ne nkyerɛkyerɛ ho. 20 Yesu buaa no sɛ: “Mekasa kyerɛɛ wiase no wɔ baguam. Mekyerɛkyerɛe daa wɔ hyiadan mu ne asɔrefi,+ baabi a Yudafo nyinaa hyia, na manka biribiara wɔ kokoam. 21 Adɛn nti na worebisa me? Bisa wɔn a wɔtee nea meka kyerɛɛ wɔn no. Hwɛ! Eyinom nim nea mekae.” 22 Bere a ɔkaa saa no, awɛmfo no mu baako a na ogyina hɔ no bɔɔ Yesu asom+ kae sɛ: “Saa na ɛsɛ sɛ wubua ɔsɔfo panyin?” 23 Yesu buaa no sɛ: “Sɛ manka no yiye a, kyerɛ me nea mekae a manka no yiye; na sɛ mekaa no yiye a, adɛn nti na wobɔɔ me?” 24 Afei Anas ma wɔkyekyeree no de no kɔmaa ɔsɔfo panyin Kaiafa.+ 25 Saa bere no, na Simon Petro gyina hɔ reto gya. Ɛnna wobisaa no sɛ: “Wo nso, sɛ́ woka n’asuafo no ho? Anaa?” Wannye antom, na ɔkae sɛ: “Daabi, menka ho.”+ 26 Ɛnna ɔsɔfo panyin no akoa baako, nea Petro twaa n’aso no busuani,+ kae sɛ: “Mihui sɛ woka ne ho wɔ turom hɔ, meboa?” 27 Nanso Petro kae bio sɛ ɛnte saa, na ɛhɔ ara na akokɔ bɔnee.+ 28 Afei wodii Yesu anim fii Kaiafa hɔ kɔɔ amrado no fi.+ Saa bere no, na ɛyɛ anɔpatutuutu. Wɔn ankasa de, wɔanwura amrado no fi hɔ, efisɛ na wɔmpɛ sɛ wɔn ho gu fĩ,+ sɛnea ɛbɛyɛ a wobetumi adi Twam no bi. 29 Ɛnna Pilato pue baa wɔn nkyɛn, na obisae sɛ: “Sobo bɛn na mode bɔ ɔbarima yi?” 30 Wobuaa no sɛ: “Sɛ ɔbarima yi nyɛ ɔbɔnefo a, anka yɛamfa no ammrɛ wo.” 31 Ɛnna Pilato ka kyerɛɛ wɔn sɛ: “Mo ara momfa no nkɔ nkobu no atɛn sɛnea mo mmara te.”+ Na Yudafo no ka kyerɛɛ no sɛ: “Mmara mma kwan sɛ yekum obiara.”+ 32 Ná eyi bɛma Yesu asɛm a ɔka de kyerɛɛ owu ko a na ɔrebewu no aba mu.+ 33 Enti Pilato san wuraa amrado no fi hɔ, na ɔfrɛɛ Yesu bisaa no sɛ: “Wone Yudafo Hene no anaa?”+ 34 Yesu buae sɛ: “Wo ara na woabɔ wo tirim reka eyi, anaa nkurɔfo na aka me ho asɛm akyerɛ wo?” 35 Pilato buae sɛ: “Wohwɛ a meyɛ Yudani? Wo ara wo manfo ne asɔfo mpanyin no na wɔde wo brɛɛ me. Ɛdɛn na woyɛe?” 36 Yesu buae sɛ:+ “M’Ahenni mfi wiase.+ Sɛ m’Ahenni fi wiase a, anka m’asomfo bɛko na wɔamfa me amma Yudafo no.+ Nanso m’Ahenni mfi ha.” 37 Ɛnna Pilato bisaa no sɛ: “Enti woyɛ ɔhene anaa?” Yesu buae sɛ: “Wo ara na woreka sɛ meyɛ ɔhene.+ Eyi nti na wɔwoo me, na eyi nti na mebaa wiase, sɛ merebedi nokware no ho adanse.+ Obiara a ɔwɔ nokware no afã no tie me nne.” 38 Pilato bisaa no sɛ: “Dɛn ne nokware?” Bere a ɔkaa eyi no, ɔsan pue kɔɔ Yudafo no hɔ, na ɔka kyerɛɛ wɔn sɛ: “Minhu mfomso biara wɔ ne ho.+ 39 Bio nso, mowɔ amanne bi sɛ edu Twam a,+ migyaa onipa baako ma mo. Enti mopɛ sɛ migyaa Yudafo Hene no ma mo anaa?” 40 Wɔteɛɛm bio kae sɛ: “Nnyaa ɔbarima yi, gyaa Baraba mmom!” Ná saa Baraba yi yɛ ɔkorɔmfo werɛmfo.+\n^ Ɛyɛ popã a wɔapaapae akyekyere abom asɔ ano gya.\n^ Ɛyɛ biribi a wɔde sekan hyɛ mu. Aboa nhoma na wɔtaa de yɛ.\n^ Anaa “ano.”


Efiada - Wikipedia\nEfiada ɛyɛ nnawɔtweda a ɛwɔ Yawoada ne Memeneda ntam. Sɛ yɛ hwɛ seneɛ nnawɔtweda no hyɛ aseɛ a ɛwɔ mmeamea bebiree no, Efiada ɛyɛ da a ɛtɔ so enum ɛwɔ nnawɔtwe no mu ɛne da ɛtwa toɔ ɛwɔ da a yɛde yɛ adwuma mu.\n1 Nea Efiada kyerɛ ne ne kradin\n2 Beae a ɛhyɛ wɔ nnawɔtwe no mu\n3 Sɛdeɛ Akanfoɔ binom frɛ saa da yi.\n4 Hwehwɛ Pii Ka ho\n5 Nwoma a me nyaa saa ɛmoa firii mu ne;\nNea Efiada kyerɛ ne ne kradinEdit\nEfiada kyerɛsɛ Afi asekyerɛ ne asaase a etumi so aba anaa deɛ ɛtumi wo. Akanfoɔ bi te sɛ Fantefoɔ gyidi sɛ eda wei kyerɛ asaase na wo da. Efiada yɛ ɛda sronko wɔ Akanfoɔ nnawɔtwe da nu mu. Wɔ Akanfoɔ adaduanan nu mu, wɔ yi nda annan bi a ɛyɛ dabone, na nda bone mmienu nso yɛ frɛ: nu Adae ne Fodwo anaa Fofi, Fo kyerɛ nhyiamu. Wei yɛ nda wɔ de frɛ nananom abosom a wɔ wɔ nsuom ne asaase so, na wɔ yɛ amamere a ɛbɔ kuro no ho ban. Sɛ dabone si Ɛdwoada ne Efiada da a wɔ di Fodwoɔ ne Fofie a ɛyɛ ndaa sronko wɔ Akan nda nu mu.\nWɔ wo abɔfra Efiada a yɛ frɛ nu Afia/Efia na Kofi. Afia ne Efia yɛ mmaa din ɛna Kofi nso yɛ mmɛrima din.\nBeae a ɛhyɛ wɔ nnawɔtwe no muEdit\nƐwɔ ɔman foforɔ bi mu no te sɛ United States of Amerika ɛne Canada no, ɔmo fa no sɛ nnawɔtweda no ɛhyɛ aseɛ firi Kwasiada. Efiada ɛyɛ da ɛtɔ so nsia ɛwɔ nnawɔtwe no mu. Ɛwɔ Ɔman foforɔ so no, ɔmo fa no sɛ nnawɔtweda no hyɛ aseɛ ɛwɔ Memeneda anaa Ɛdwoada ɛno saa no Efiada ɛyɛ da ɛtɔ so nson anaa enum ɛwɔ nnawotwe no mu. Wɔ Gaana Efiada yɛ ɛda ɛtɔso num wɔ nnawɔtwe nu mu.\nSɛdeɛ Akanfoɔ binom frɛ saa da yi.Edit\nAsantefoɔ Efiada Afia Kofi\nAkuaemfoɔ Efiada Afia/Efia Kofi\nFantefoɔ Efida Afua Koffi/Coffie\nHwehwɛ Pii Ka hoEdit\nNwoma a me nyaa saa ɛmoa firii mu ne;Edit\n↑ 1.0 1.1 https://wwwf.dictionary.com/browse/friday\n↑ 2.0 2.1 https://www.jstor.org/stable/1158712?seq=1\nRetrieved from "https://tw.wikipedia.org/w/index.php?title=Efiada&oldid=22116"\nLast edited on 2 May 2021, at 13:38\nThis page was last edited on 2 May 2021, at 13:38.